ΒΙΝΤΕΟ - Δ. Κρεμαστινός: Έγκλημα κατά του λαού, να μείνουμε μόνοι!\nΒΙΝΤΕΟ – Δ. Κρεμαστινός: Έγκλημα κατά του λαού, να μείνουμε μόνοι!\nΣυνέντευξη Τύπου παραχώρησε σήμερα το μεσημέρι ο καθηγητής βουλευτής Δωδεκανήσου του ΠΑΣΟΚ Δημήτρης Κρεμαστινός, τασσόμενος υπέρ της Ευρωπαϊκής πορείας της χώρας. Ο κ. Κρεμαστινός υποστήριξε ότι δια μέσου του δημοψηφίσματος επιχειρείται η μετατόπιση της ευθύνης της κυβέρνησης στον Ελληνικό λαό, στον οποίο και θα πουν για τις όποιες συνέπειες, ότι θα ευθύνεται αυτός για ότι κακό προκύψει.\n«Δεν θα ανοίξουν οι τράπεζες την Τρίτη. Μας λένε άλλα και άλλα. Εάν δεν δοθεί η δόση σήμερα στις 12 τα μεσάνυχτα, ξεκινάει η διαδικασία χρεοκοπίας της Ελλάδας, που θα διαρκέσει από δύο 24ωρα μέχρι ένα μήνα. Τράπεζες κλειστές και χώρα διχασμένη», ανέφερε ο κ. Κρεμαστινός, προσθέτοντας ότι, θα υπάρξουν τεράστιες ευθύνες εάν χρεοκοπήσει η χώρα και θα αποδοθούν στο ακέραιο.\nΜε τον βουλευτή Δημήτρη Κρεμαστινό, φανερά εκνευρισμένο για πρώτη φορά, χαρακτήρισε υπόκοσμο τους βουλευτές που βρίζονται μεταξύ τους, εάν και όπως είπε, υπάρχουν και λίγοι αξιοπρεπείς βουλευτές στη Βουλή των Ελλήνων.\n«Ακόμη και στη δικτατορία δόθηκε ένας μήνας για το δημοψήφισμα, για να ενημερωθούν οι πολίτες. Δημοψήφισμα 6 ημερών δεν υπάρχει πουθενά», προσέθεσε, υποστηρίζοντας είμαστε οικονομικά ετοιμοθάνατοι και δεν μπορούμε να πάμε στο χάος. Εκεί πάει η Ελλάδα, δεν με ενδιαφέρει το ΠΑΣΟΚ ή ΝΔ κτλ.\n«Δεν μας είπε κανένας να φύγουμε από την Ευρώπη. Μας το είπε ο Πούτιν; Μας έδωσε λεφτά; Λέμε ΝΑΙ στην Ευρώπη, στο ευρώ, στη διαπραγμάτευση. Να είστε υπερήφανοι για το ΝΑΙ. Όσοι ψηφίζουν ΟΧΙ δεν ξέρουν τι ψηφίζουν. Τα θέματα είναι πρακτικά, όχι ιδεολογικά», κατέληξε ο κ. Κρεμαστινός, ενώ διερωτήθηκε ποιον θα πιστέψουν στην Ευρώπη, τον Γιούνκερ ή τον Τσίπρα;\nΑναφερόμενος στον Τύπο είπε ότι οι περισσότεροι λένε να χρεοκοπήσουμε για να τιμωρηθούμε, ενώ μόνο ορισμένοι απλά μας λυπούνται και λένε λυπηθείτε τους Έλληνες.\n«Εάν γίνει κάποιο επεισόδιο στο Αιγαίο θα έρθει η Ρωσία να βάλει τα στήθη της; Έχουμε υπογράψει κανένα σύμφωνο; Αλίμονο σε ένα κράτος που δεν ανήκει σε καμία συμφωνία. Εάν μείνουμε μόνοι θα είναι έγκλημα κατά του λαού. Αναζητούμε το μεσσία, τότε είχε έρθει ο Κωνσταντίνος Καραμανλής. Τώρα ποιος Μεσσίας θα έρθει;».\nΟΙ ΛΙΣΤΕΣ: Οι τράπεζες που θα ανοίξουν για τις συντάξεις\nBINTEO – Στους 40 οι ξενοδόχοι που καθυστερούν να πληρώσουν!\nΝΔ Κω: ΑΝΤΙΣΤΕΚΟΜΑΣΤΕ στο ψεύδος – Λέμε ένα μεγάλο ΝΑΙ


Γιαγιά, σ’ αγαπώ! στο katiginetai.gr\n/Γιαγιά, σ’ αγαπώ!\nΓιαγιά, σ’ αγαπώ!\nΣυγγραφέας: Μάρω Θεοδωράκη\nΗ γιαγιά Μαρία, με την καλοσύνη, το χαμόγελο και την αγκαλιά της, ξέρει και χαρίζει απλόχερα την αγάπη της. Τα δύο εγγονάκια της και ιδιαίτερα η μικρή της σουσουράδα, όπως την αποκαλεί, ζουν μια ξεχωριστή σχέση μαζί της, που μέρα με τη μέρα δυναμώνει. Μια ιστορία που ξετυλίγεται μέσα από στοργή και μπόλικη σοφία. Εκείνη τη σοφία που μας διδάσκει πως, ό,τι κι αν συμβεί, πρέπει να είμαστε κοντά στους ηλικιωμένους όταν μας χρειάζονται, με σεβασμό και υπομονή. Μια γλυκιά και όμορφη ιστορία που μας μαθαίνει για τη δύναμη της αγάπης αλλά και την αξία της οικογένειας.


ΕΚΔΡΟΜΗ ΣΤΗΝ ΜΥΤΙΛΗΝΗ | Strymonikos Online\nΕΚΔΡΟΜΗ ΣΤΗΝ ΜΥΤΙΛΗΝΗ\nΠέμ, 09/10/2008 - 21:17 | sofia\nΣτις 14 -10- 2008 το Κ.Α.Π.Η. Νέων Βρασνών, έχει οργανώσει 5η μερη εκδρομή στην Μυτιλήνη για τα μέλη του, αλλά και για όλους τους δημότες. Η εκδρομή στοιχίζει 350 euro το άτομο και περιλαμβάνει τα αεροπορικά εισιτήρια, το\nξενοδοχείο, δύο γεύματα και ξενάγηση.\n1η Μέρα : Αναχώρηση απο τα Ν. Βρασνά στις 16:30 για αεροδρόμιο Μακεδονίας. Επιβίβαση στο αεροπλάνο κια στις 21:00 άφιξη στη Μυτιλήνη. Μεταφορά στο ξενοδοχείο.\n2η Μέρα : Επίσκεψη στο Μοναστήρι του Αγίου Ραφαήλ. Στην συνέχεια πάμε στο χωριό Μανταμάδος όπου βρίσκεται και η εκκλησία με την εικόνα του Ταξιάρχη, Επιστροφή απόγευμα στο ξενοδοχείο για γεύμα. Βραδυνή έξοδο στην πόλη.\n3η Μέρα : Μεταφορά με πούλμαν στο τελωνείο επιβίβαση στο καραβάκι για Τουρκία (Αϊβαλί ). Επιστροφή Βράδυ. Γεύμα.\n4η Μέρα : Μέσω Καλλονής επίσκεψη στη Μονή Λειμώνος (παλιό μοναστήρι με ωραίο μουσείο). Στην συνέχεια επίσκεψη στον Μόλυβο (Μύθημνα) και στην Πέτρα, που βρίσκεται η Παναγία η Γκυκοφιλούσα με τα 114 σκαλοπάτια σκαλισμένα πάνω στο βράχο. Φαγητό στην παραλία της Πέτρας. Επιστροφή στο ξενοδοχείο. Γεύμα.\n5η Μέρα : Επιβίβαση μαζί με τις αποσκευές στο πούλμαν. Επίσκεψη στην Αγιάσο, (ορεινό γραφικό χωριό με την εκκλησία της Παναγίας της Βρεφοκρατούσας). Μεσημεριανό φαγητό στο ξενοδοχείο. Στην συνέχεια επίσκεψη στην πόλη της Μυτιλήνης και αναχώρηση για το αεροδρόμιο. Επιστροφή στα Νέα Βρασνά.\nΗ εκδρομή στο Αϊβαλί είναι προαιρετική και επιβαρύνει αυτούς που θέλουν να συμμετάσχουν.\nΑς τους ευχηθούμε λοιπόν καλό ταξίδι και αξέχαστες διακοπές.\nΣίγουρα θα το λατρέψουν το νησί.


seagazing: Shortnotes of the Week (10/52*)\nShortnotes of the Week (10/52*)\nΗ Προσμονή, Λάδι σε μουσαμά, 68x50 cm. Εθνική Πινακοθήκη.\nΈχει πολύ ενδιαφέρον να παρατηρήσει κανείς την διαδικτυακή εκστρατεία για την Monika, θύμα της οποίας έπεσε και το παρόν blog. Περισσότερα συμπεράσματα για το πως λειτουργεί η εγχώρια μουσική βιομηχανία μπορεί να βγάλει κανείς διαβάζοντας το ποστ Η Ελληνική μουσική βιομηχανία είναι μία ελεεινή χούντα στο Πο Πο Culture! (δώστε ιδιαίτερη σημασία στα σχόλια του (της) Ελεύθερου Σκοπευτή).\nΣτο ίδιο ποστ αναφέρεται μία μαρτυρία για κάτι που όλοι υποπτευόμασταν, ότι οι στίχοι του Λένε για μένα των Πυξ Λαξ είναι "εμπνευσμένοι" (για να το πω, έτσι... ποιητικά!) από το ποίημα Μαραμπού, της ομώνυμης ποιητικής συλλογής του Νίκου Καββαδία.\nΟ Πλιάτσικας έβγαλε και καινούργιο δίσκο που λέγεται "Μπαλαρίνες επιτρέπονται". Είναι από τα χειρότερα πράγματα που έχω ακούσει στη ζωή μου. Κρίμα, γιατί δεν ντρέπομαι καθόλου να πω ότι μερικά πράγματα που έκαναν οι Πυξ Λαξ μου αρέσουν ακόμη (ok, του Στόκα κυρίως...).\n...σαν το Χατζηγιάννη!!!!\nDo you Google yourself? Do you G yourself? Well so far I kinda knew about G spots and nothing about G’ ing myself. Oh, yeah… Google me right there…\nΗ κατάσταση της έμμισθης κριτικής κινηματογράφου στην Ελλάδα (λογαριάζοντας τις ελάχιστες εξαιρέσεις, βεβαίως) είναι δραματική. Και λέω έμμισθης, γιατί η μεριά της άμισθης – όπως φαίνεται στο ανελέητο κινηματογραφικό διαδίκτυο – δεν έχει τεκμηριωθεί ακόμη. Κι ας διαφαίνεται πως η αποψιολογία και η γνωμολαγνεία που ως κωλοτρυπίδια περιφέρονται προς άγραν πέους (δηλαδή: αναγνωσιμότητας) χαράζουν αγράμματο δρόμο. Η ΣΚΟΝΗ ΤΟΥ ΧΡΟΝΟΥ ΣΤΟ 25th Frame\nΗ ΟΙΚΟΓΕΝΕΙΑ ΤΟΥ ΤΕΛΕΥΤΑΙΟΥ ΜΕΓΑΛΟΥ ΦΙΛΟΣΟΦΟΥ: Ο πιο γνωστός είναι ο Λούντβιχ. Ο πιο πεισματάρης όμως, κι από μια άποψη ο πιο «τρελός», ήταν ο Πάουλ. O πατριάρχης της οικογένειας ήταν ο Καρλ Βίτγκενσταϊν (1847-1913), ένας μεγιστάνας του χάλυβα, των όπλων και του τραπεζικού τομέα. Με τη γυναίκα του, τη συνεσταλμένη Λεοπολντίν, έκαναν εννιά παιδιά. Τα τρία από τα πέντε αγόρια αυτοκτόνησαν[...]\nΈντεκα ποιητές διαβάζουν ποιήματά τους\nΟ καλύτερος τίτλος δίσκου έβερ.


Ο παππούς Πλάτων - Κούλη Μαρία\nΟ παππούς Πλάτων\nσυγγραφέας : Κούλη Μαρία\nΟ Πλάτων –ως αληθινός Δάσκαλος– παρεμβάλλει στους διαλόγους του μύθους γεμάτους φαντασία για να βοηθήσει το συνομιλητή του να κατανοήσει δύσκολες έννοιες. Οι μύθοι αυτοί με μάγεψαν. Σκέφτηκα λοιπόν να μοιραστώ μαζί σας την αγάπη μου γι’ αυτούς. Έτσι γεννηθήκανε οι δεκατρείς ιστορίες του βιβλίου. Καθεμιά περιλαμβάνει ένα βασικό μύθο αλλά και μικρότερες ιστορίες. Κεντρικά πρόσωπα ο παππούς Πλάτων και οι μαθητές του, κάποιοι έφηβοι που θα μπορούσανε κάλλιστα να είναι ο καθένας από εμάς. Στις ιστορίες παρεμβάλλονται και πρόσωπα φανταστικά, όπως ο Ηνίοχος των Δελφών, ο παρ’ ολίγο πεθαμένος Ηρ, γιατί όχι, και ο ίδιος ο Σωκράτης. Πρόσωπα βγαλμένα από το μύθο για να ενισχύσουν το μαγικό του στοιχείο.\nΠρόλογος Όταν πριν μερικά χρόνια, από αγάπη για τη γλώσσα, ξεκίνησα να μελετάω τα αρχαία ελληνικά, δεν φανταζόμουνα ποτέ πως θα έρθει η στιγμή να γράψω αυτές τις λίγες γραμμές. Το λέω με συγκίνηση. Φυσικά, ξεκίνησα τότε όπως τα παιδιά στο σχολείο, από την αρχή δηλαδή, γραμματική, συντακτικό, τα απαραίτητα. Αργότερα, η δασκάλα μου, κυρία Παναγιώτα Κουφάκη, φιλόλογος, μου άνοιξε την πόρτα στον κόσμο του Πλάτωνα, πράγμα για το οποίο την ευχαριστώ. Χωρίς αυτήν, τίποτα από τα ωραία που ακολούθησαν δεν θα είχε συμβεί. Μαζί μπήκαμε στα κείμενα, μαζί γευτήκαμε την «ένθεη» τέχνη του Δασκάλου. Λόγος βαθιά ποιητικός, μεστός από νοήματα, μας οδήγησε σε συζητήσεις και προβληματισμούς για τα αιώνια θέματα. Είναι το ελάχιστο που μπορώ να πω. Εκείνο που με μάγεψε ήταν οι μύθοι. Συχνά, ο Πλάτων εναλλάσσει στα έργα του λόγο με μύθο – τον μεγάλο του σύντροφο. Και όπως λέει, δια στόματος Σωκράτη, «…τόν ποιητήν δέοι, εἴπερ μέλλοι ποιητής εἶναι, ποιεῖν μύθους ἀλλ΄ οὐ λόγους…», δηλαδή, ο ποιητής πρέπει, αν θέλει να λέγεται ποιητής, να συνθέτει μύθους και όχι πεζές αφηγήσεις. Γενιές ολόκληρες γαλουχηθήκανε με μύθους, από την ελληνική μυθολογία ως τις παραβολές του Χριστού και από τις ιστορίες του Νασρεντίν Χότζα μέχρι το Ζεν. Σήμερα οι μύθοι μπαίνουνε με τη μορφή του story telling ακόμα και στα σοβαρότερα βιβλία μάνατζμεντ, δικαίως νομίζω. Από τον «εἰκότα μῦθο» του Τίμαιου ως τον ποιητικότατο μύθο της ψυχής στον Φαίδρο, ο Πλάτων –ως αληθινός Δάσκαλος– παρεμβάλλει στους διαλόγους του ιστορίες γεμάτες φαντασία που βοηθάνε τον αναγνώστη να κατανοήσει δύσκολες έννοιες. Εκεί που τελειώνει ο λόγος, αρχίζει ο μύθος. Σκέφτηκα λοιπόν να γράψω κάτι βασισμένο στους μύθους του Πλάτωνα, με στόχο να μοιραστώ μαζί σας την αγάπη μου γι’ αυτούς. Έτσι γεννηθήκανε οι δεκατρείς ιστορίες που ακολουθούν. Καθεμία, ανάλογα με το θέμα που πραγματεύεται, περιλαμβάνει έναν βασικό μύθο αλλά και μικρότερες ιστορίες. Κεντρικά πρόσωπα ο παππούς Πλάτων και οι μαθητές του, κάποιοι έφηβοι που θα μπορούσανε κάλλιστα να είναι ο καθένας από εμάς. Ας μην ξεχνάμε πως όλοι κρύβουμε ένα παιδί μέσα μας· το πιστεύω. Στις ιστορίες παρεμβάλλονται και πρόσωπα φανταστικά, βγαλμένα από τον ίδιο τον μύθο, για να ενισχύσουν το μαγικό του στοιχείο. Προσπάθησα να παραμείνω όσο το δυνατόν πιο κοντά στο αρχαίο κείμενο, διατηρώντας ταυτόχρονα το στοιχείο του διαλόγου, βασικό εργαλείο διδασκαλίας στον Πλάτωνα. Τέλος, διάλεξα Δάσκαλος και μαθητές να συναντιούνται συνήθως σε αρχαιολογικούς χώρους και μουσεία, διότι πιστεύω πως είναι χώροι ιεροί και εμπνέουν. «Στην ολίγη Ελλάδα που μας απέμεινε το μόνο που μπορείς ακόμη να κάνεις είναι να δέεσαι στους θεούς σου. Ποιους θεούς; Ω, μα είναι πολλοί. Σχεδόν όσοι και ο πληθυσμός της χώρας. Δυο μέτρα κάτω απ’ τη γης ή πάνω από τον πλαϊνό σου τοίχο τον γδαρμένο αγρυπνούν. Με σπασμένες μύτες, κομμένο τον ένα βραχίονα, λίγο πράσινο παλαιού καιρού στο μανδύα ή βυσσινί στους ώμους, κι ένα βλέμμα που δε σταματάει επάνω σου, μόνο τραβάει πέρα. Μοιάζουν συλλογισμένοι και σκυφτοί, σαν να κρατάνε πετονιές, που ’ναι τα ίδια τα νήματα της ζωής μας». Οδυσσέας Ελύτης, Εν λευκώ. Αυτά τα νήματα θα ευχόμουνα να κρατήσει και ο αναγνώστης. Αθήνα, Νοέμβριος 2016\nΑπόψε το καράβι μου


Ο Lorenzo δεν πρέπει “να σκέφτεται τόσο πολύ” για το πως θα οδηγεί την Ducati – F1fan.gr\nΟ Lorenzo δεν πρέπει “να σκέφτεται τόσο πολύ” για το πως θα οδηγεί την Ducati\nΟ Jorge Lorenzo δεν πρέπει “να το σκέφτεται τόσο πολύ” όταν έρχεται η ώρα να πάρει το μέγιστο από την καινούργια μοτοσυκλέτα της Ducati, λέει ο προκάτοχος του, Andrea Iannone.\nΑν υπάρχει κάποιος που μπορεί να κατανοήσει τις δυσκολίες που βιώνει ο τρεις φορές παγκόσμιος πρωταθλητής του MotoGP με την άφιξή του στην Ducati, αυτός είναι ο Iannone.\nΟ Ιταλός ήταν εργοστασιακός οδηγός της Ducati τα τελευταία δύο χρόνια, καθώς και οδηγός της δορυφορικής Pramac το 2013 και 2014.\nΛίγοι είναι αυτοί που γνωρίζουν τα δυνατά και τα αδύναμα σημεία της νεότερης Desmosedici καλύτερα από τον Iannone, ο οποίος τώρα προσπαθεί να προσαρμοστεί στην Suzuki όσο το δυνατόν γρηγορότερα, έπειτα από την ένταξη του στην Ιαπωνική ομάδα τον χειμώνα.\nΘεωρητικά, η GSX-RR θα πρέπει να είναι πιο υπάκουη και λιγότερο απαιτητική από την Ducati που οδηγούσε τα τέσσερα τελευταία χρόνια.\nΗ μετάβαση του Iannone από την Ducati στην Suzuki κυλάει ομαλότερα από την μεταπήδηση του Lorenzo από την Yamaha στην Ducati. Η διαφορά αυτή φάνηκε ξεκάθαρα από τον πίνακα των χρόνων κατά τις χειμερινές δοκιμές.\nΚατά την διάρκεια των τελευταίων δοκιμών στο Phillip Island, ο Lorenzo τερμάτισε αρκετά πιο πίσω από τους χρόνους των κορυφαίων αναβατών, όντας οχτώ δέκατα πίσω από τον Maverick Vinales που βρέθηκε στην κορυφή.\nΟ Lorenzo με τον Iannone θα ξανασυναντηθούν σε μια εβδομάδα για τις τελευταίες επίσημες δοκιμές στο Κατάρ, πριν τoν πρώτο αγώνα στην ίδια πίστα στις 26 Μαρτίου.\n“Το να προσαρμοστείς στην Ducati είναι ένα μεγάλο πράγμα, είναι μια μοτοσυκλέτα που πρέπει να την οδηγήσεις με εντελώς διαφορετικό στυλ”, είπε ο Iannone.\n“Έχει γίνει ευκολότερο τα τελευταία χρόνια. Η μοτοσυκλέτα απαιτεί ένα ιδιαίτερο οδηγικό στυλ, αλλά έχει επίσης την προοπτική να είναι ανταγωνιστική. Πρέπει απλά να ανακαλύψεις πως θα πάρεις το μέγιστο.”\n“Το κύριο θέμα είναι ο χρόνος που περνάς οδηγώντας την ίδια μοτοσυκλέτα, όπως στην περίπτωση του Jorge με την Yamaha. Όταν λοιπόν αλλάζεις μοτοσυκλέτα, απαιτείται ριζική αλλαγή όσον αφορά το οδηγικό στυλ.”\n“Αυτό σε αναγκάζει να σκέφτεσαι γι αυτό το θέμα. Αν πρέπει όμως να σκέφτεσαι τόσο πολύ όταν οδηγάς, τότε δεν είσαι πολύ γρήγορος.”\nΕπίσης πρόσθεσε: “Πρέπει να προσαρμοστείς όσο το δυνατό γρηγορότερα ώστε να κάνεις πράγματα ενστικτωδώς, όπως τα έκανες και με την προηγούμενη μοτοσυκλέτα.”\n“Αν το ένστικτό σου σε κάνει να οδηγείς όπως είχες συνηθίσει, τότε χάνεις αρκετές βελτιώσεις.”\nCategory: MotoGPBy F1fan.gr 5 Μαρτίου 2017\nPreviousPrevious post:Πιο καλή η επικοινωνία στη Haas – Kevin MagnussenNextNext post:Ανάλυση – Ταχύτερα τα μονοθέσια του 2017 κατά 4.9 δευτερόλεπτα


Έπεα Πυρόεντα ©: Φοίνιξ Χρυσοτόκος\nΤζιτζικοπεταλώθηκε αυτοκρατορικά από τον ►Erevierax◄ στις 4:58 μ.μ.\nEstella 2 Μαΐου 2012 - 12:18 π.μ.\n►Erevierax◄ 2 Μαΐου 2012 - 3:32 μ.μ.\nΧαχαχαχα σ' ευχαριστώ πολύ, Εστέλλα!\nWalker 5 Μαΐου 2012 - 3:36 π.μ.\nΑν και επειδή είχα καιρό να σε διαβάσω και ζορίστηκα λίγο, λόγω έκτασης κειμένου αλλά και σύνθετων προτάσεων, σε απόλαυσα απίστευτα για άλλη μία φορά. Ανυπέρβλητος :)\n►Erevierax◄ 5 Μαΐου 2012 - 12:50 μ.μ.\nΕυχαριστώ πολύ! Χαίρομαι που σ' άρεσε, Walker! :D\nDrosoula8 6 Δεκεμβρίου 2015 - 7:48 μ.μ.\nΓέρος να ψηφίσει Χ.Α και όχι ΝΔ και ΠΑΣΟΚ κόμμα-τακι δύσκολο.\nΤο κακό είναι πως η ζοφερή δύση έχει μεγάλο ποσοστό σε νέους.\n(Δίναν όμως γιαούρτι με φρούτα ε;τη μεβγάλη συσκευασία; χμμ)


ά λ λ η ό χ θ η: Ποιος θυμάται το Ελσίνκι;\nΜέχρι πρόσφατα, μάλλον κανείς. Μετά τα τελευταία γεγονότα στο Αιγαίο, πολλοί ανάτρεξαν σε αυτό, βγάζοντας το από την πολιτική λήθη στο οποίο το είχαν καταδικάσει μια σειρά από άλλες εξελίξεις. Με την 4η παράγραφο των συμπερασμάτων της Φινλανδικής Προεδρίας του 1999 ένα μεγάλο μέρος των ελληνοτουρκικών μεταφέρθηκε στην ευρωπαϊκή ατζέντα και η επίλυση του Κυπριακού αποσυνδέθηκε από την προοπτική ένταξης.. Η διευθέτηση των όποιων εκκρεμοτήτων στα ελληνοτουρκικά έλαβε ένα σαφή χρονικό ορίζοντα: το 2004.\nΔύο χρόνια μετά, το Κυπριακό και τα ελληνοτουρκικά φαίνονται να πελαγοδρομούν - πορεία: άγνωστη. Πολλοί είχαν προτρέξει για να βρουν γκρίζες διατυπώσεις και ουρές στο κείμενο του Ελσίνκι. Απέτυχαν, ωστόσο να συλλάβουν το μέγεθος του επιτεύγματος. Συγκρίνοντας τις προοπτικές που προσέφερε το Ελσίνκι με την παρούσα κατάσταση, είναι αρκετό για να αντιληφθεί ο καθείς ότι έχουμε λοξοδρομήσει πολύ από το δρόμο που νομίζαμε ότι θα ακολουθούσαμε. Η αμηχανία των τότε διαμαρτυρομένων μπροστά στο βαλτωμένο παρόν έχει να πει πολλά…\nΤο 2004 πέρασε και το Ελσίνκι ως στρατηγική επιλογή εγκαταλείφθηκε - το πιο απογοητευτικό χωρίς καμία αντίρροπη προσπάθεια από την Τουρκία. Ίσως όσοι βρέθηκαν στην εξουσία να μην πίστεψαν στη δυναμική που προσέφερε.\nΈκτοτε, το πολιτικό ημερολόγιο κατέγραψε σημαίνουσες μέρες και εκκωφαντικές ελλαδοκυπριακές σιωπές. Οι ευκαιρίες ήταν ξανά εκεί για να εντάξουμε τα ελληνοτουρκικά και το Κυπριακό στην ημερήσια διάταξη και να ορίσουμε εμείς τους όρους του πολιτικού παιχνιδιού. Η απόδοση καθεστώτος υποψήφιας χώρας, το διαπραγματευτικό πλαίσιο της Τουρκίας και ο πολιτικός διάλογος που αναπτύχθηκε μας έδωσαν κλασσικές ευκαιρίες για να περάσουμε μπροστά. Αν όμως η πολιτική είναι όντως η τέχνη του εφικτού αποτελέσματος, η ισχνότητα του δεύτερου δείχνει αναπόδραστα την ανεπάρκεια του πρώτου.\nΑν το άρθρο αυτό τελείωνε εδώ, θα ήταν άλλο ένα κείμενο πικρών διαπιστώσεων. Το ουσιώδες έγκειται στην κίνηση για να εγερθεί κάποιος μετά την πτώση. Μικρή παρέκβαση: το κινέζικο ιδεόγραμμα για την έννοια «κρίση», αποτελεί σύνθεση του «κινδύνου» και της «ευκαιρίας». Η νοηματική αυτή σύλληψη αποδίδει, νομίζω, μεστά τις παρούσες πολιτικές συνθήκες.\nΑπαιτείται, λοιπόν, επανακαθορισμός από τη δική μας πλευρά του πολιτικού λεξιλογίου με το οποίο θα συνδιαλέγεται μαζί μας η Τουρκία. Η ευρωπαϊκή της προοπτική είναι στρατηγική επιλογή των κυβερνήσεων μας. Ωστόσο, κι εδώ θα δανειστώ τα λόγια του Κάρολου Παπούλια, η ένταξη δεν αποτελεί ιστορική αναγκαιότητα για εμάς και το μήνυμα πρέπει να συνεχίσει να περνά με αμείωτη ένταση στην ανατολική όχθη του Αιγαίου.\nΗ Συμφωνία του Ελσίνκι αποτελεί καταγεγραμμένο και πεπερασμένο πολιτικό γεγονός. Δεν έχει κανένα νόημα να απομένουμε αποσβολωμένοι μπροστά στο πτώμα του. Οφείλουμε να το κάνουμε να ξανασυμβεί. Κατά παράδοξο τρόπο, η επόμενη προεδρία της Ε.Ε. περνάει στη Φινλανδία σε λίγες μέρες. Μοιάζει η ιστορία να κλείνει πονηρά το μάτι προς την πλευρά μας: μπορούμε να έχουμε τη δεύτερη μας ευκαιρία και πάλι στο Ελσίνκι.....


13 Απριλίου 2016 : Η τελευταία θρυλική παράσταση του Κόμπι Μπράιαντ – BCI 24 News Network\n11:34 Apr 13, 2021\nΣίγουρα κάποιος σαν αυτόν δεν μπορούσε να αποχαιρετήσει το NBA με λιγότερο εντυπωσιακό τρόπο.\nΜία ημέρα σαν σήμερα, πριν από πέντε χρόνια, στις 13 Απριλίου 2016, διεξήχθη το τελευταίο παιχνίδι NBA του θρύλου των Λέικερς Κόμπι Μπράιαντ.\nΣτο Staples Center έδωσε μια τελευταία θρυλική παράσταση, σημειώνοντας 60 πόντους εναντίον των Γιούτα Τζαζ και οδηγώντας σε νίκη (101-96) την ομάδα του Λος Άντζελες.\nΕκείνο το βράδυ πέρασε στο βιβλίο των μύθων.\nΔυστυχώς, στις 26 Ιανουαρίου 2020 έφυγε απροσδόκητα από τη ζωή, σε δυστύχημα στο Λος Άντζελες, σε συντριβή ελικοπτέρου.\nΗ κόρη του Τζιάνα, ένας φίλος της κόρης, ένας γονέας και ο πιλότος έχασαν επίσης τη ζωή τους.\nΟ Κόμπι Μπράιαντ κέρδισε το πρώτο του δαχτυλίδι πρωταθλητή το 2000, κάτι που επανέλαβε το 2001 και το 2002.\nΤα δύο τελευταία τα κέρδισε το 2009 και το 2010.\nΟ Κόμπι αποχώρησε από το μπάσκετ έπειτα από αρκετούς τραυματισμούς.\nΓεννήθηκε στις Ηνωμένες Πολιτείες, στη Φιλαδέλφεια, αλλά πέρασε μέρος της παιδικής του ηλικίας και της εφηβείας του (από 6 έως 13 ετών) στην Ιταλία ακολουθώντας τον πατέρα του Τζο, επίσης παίκτη του μπάσκετ.\nΠαναθηναϊκός: Πανέτοιμος ενόψει Άρη ο Νιάς


Nortel Meridian Επισκευές - Comtek Network Systems (GR) Ltd\nΤο Nortel Meridian 1 εισήχθη για πρώτη φορά στο 1976, ένα από τα πρώτα πλήρως ψηφιακά PBX της βιομηχανίας. Υπάρχουν περισσότεροι από 43 εκατομμύρια χρήστες της Nortel Meridian 1 παγκοσμίως.\nΗ Comtek επισκευάζει το πλήρες φάσμα των προϊόντων της Nortel Meridian. Όλα τα μέλη της ομάδας επισκευών της Nortel Telecoms είναι πρώην εργαζόμενοι της Nortel. Η γνώση της Comtek σχετικά με την εγκατάσταση, τη θέση σε λειτουργία, τη συντήρηση και την επισκευή των προϊόντων της Nortel Meridian είναι αξεπέραστη στον κλάδο των επισκευών. Είμαστε εξοικειωμένοι με την πλήρη γκάμα προϊόντων Meridian και διαθέτουμε δοκιμαστικές εγκαταστάσεις για όλες τις παραλλαγές του Nortel Meridian. Η υπηρεσία επισκευών Nortel Meridian της Comtek θα κρατήσει τα συστήματα Meridian σε απεριόριστη διάρκεια ζωής, εξοικονομώντας σας χρήματα και μεγιστοποιώντας την απόδοση της επένδυσής σας.\nΕκτός από την επισκευή της σειράς προϊόντων Meridian, επισκευάζουμε επίσης όλα τα βοηθητικά και εξαρτήματα που συνδέονται με την γκάμα προϊόντων Nortel Meridan Option. Αυτά τα προϊόντα περιλαμβάνουν μονάδες ήχου, ψηφιακά τηλέφωνα, τηλέφωνα IP, τηλέφωνα Polycom, μονάδες Polycom Conferencing και ασύρματα τηλέφωνα.\nΧαρακτηριστικά του Nortel Meridian\nΕπιλογή Meridian 11C Mini (γραμμές 60-128)\nΙσχυρό PBX με ένα μικρό αποτύπωμα για ένα δικτυωμένο κατάστημα. Η επιλογή Meridian 11 Mini έχει όλα τα χαρακτηριστικά του Meridian Option 11, σε μικρότερο πλαίσιο.\nΕπιλογή Meridian 11C (γραμμές 60-800)\nΑυτόνομη ή δικτυωμένη, παρέχοντας προηγμένες εφαρμογές, όπως e-Mobility, ενοποιημένο μήνυμα, δικτύωση ISDN και δυνατότητες τηλεφωνικού κέντρου.\nMeridian 1 Επιλογή 61C (γραμμές 600-2000)\nΗ επιλογή Meridian 61C είναι μια πλατφόρμα που υποστηρίζει τη φωνή, τη VOIP, τις Ασύρματες Πύλες IP, τα ενοποιημένα μηνύματα, τις εφαρμογές Call Center, ISDN, Q.Sig, VPN, διαχείριση συστημάτων μέσω υπολογιστή, απομακρυσμένες λύσεις και επικοινωνίες πολυμέσων.\nMeridian 1 Επιλογή 81C (γραμμές 200-16,000)\nΤα χαρακτηριστικά του Meridian 1 Option 81C, ένα εσωτερικό στοιχείο μεταγωγής 622Mbps OC-12 και υποστήριξη για φωνητικά, ψηφιακά και IP τηλέφωνα, παραδοσιακά και ενοποιημένα μηνύματα, πύλες IP, ISDN Q.Sig και πρόσβαση VPN, τηλεφωνικά κέντρα, Ασύρματες επικοινωνίες, έξυπνες απομακρυσμένες λύσεις και υποστήριξη πολυμέσων.\nNortel Meridian SL-100 (έως γραμμές 30,000)\nΑποδοτικότητα και αξιοπιστία σε επίπεδο φορέα, βασισμένη στην αρχιτεκτονική βασισμένη στην τεχνολογία Nortel Networks DMS-100.\nΤο Meridian SL-1 ήταν ο πρώτος πρακτικός ψηφιακός τηλεφωνικός διακόπτης για τη μικρότερη αγορά PBX. Εισήχθη για πρώτη φορά στο 1975 από την Northern Telecom, αργότερα για να γίνει Nortel. Το σχέδιο Meridian SL-1 επεκτάθηκε αργότερα για να παρέχει προϊόντα σε όλα τα μεγέθη, συμπεριλαμβανομένης της μηχανής υψηλής τεχνολογίας σειράς DMS.


WWF - Η επέλαση ενός «λαίμαργου σκαθαριού» και η απώλεια χιλιάδων φοινίκων\nΗ επέλαση ενός «λαίμαργου σκαθαριού» και η απώλεια χιλιάδων φοινίκων\nΠέμπτη, 16 Δεκέμβριος 2010\nΤα τελευταία 5 χρόνια παρακολουθούμε ως θεατές μια άνευ προηγουμένου επέλαση. Χιλιάδες φοίνικες στην Κρήτη, την Εύβοια, την Αττική, την Πελοπόννησο, τα Δωδεκάνησα κι άλλες περιοχές, έχουν καταστραφεί στο πέρασμα ενός «λαίμαργου σκαθαριού».\nΟι φοίνικες μοιάζουν με "ομπρέλες" πριν χάσουν εντελώς τα φύλλα τους - WWF Ελλάς/K. Παραγκαμιάν\nΟ επιθετικός αυτός επισκέπτης από τη Νότια Ασία, γνωστός ως κόκκινος ρυγχοφόρος, έχει προκαλέσει ήδη μεγάλη οικονομική ζημιά, ενώ απειλεί άμεσα και το περίφημο φοινικόδασος στο Βάι της Κρήτης. Εγκρίθηκε μάλιστα και πίστωση 400.000 ευρώ για την καταπολέμησή του.\nΕνήλικο άτομο του Rhynchophorus ferrugineus - WWF Ελλάς/Κ. Παραγκαμιάν\nΓιατί όμως έπρεπε να απειληθεί το διάσημο και τουριστικό φοινικόδασος του Βάι για να υπάρξει κάποια κινητοποίηση, τη στιγμή που το σκαθάρι εδώ και χρόνια αλωνίζει στην ελληνική ύπαιθρο; Μάλιστα, την ώρα που λαμβάνονται μέτρα για το Βάι, απειλούνται πολύ σημαντικές συστάδες όπως στον Αλμυρό Ηρακλείου, στον Πρέβελη, στη Φοινικιά, στο Μάρτσαλο και σε άλλες 15 θέσεις στην Κρήτη. Για εκεί όμως απολύτως τίποτα.\nΚαι το προφίλ του "λαίμαργου σκαθαριού"... - WWF Ελλάς/Κ. Παραγκαμιάν\nΟι ελλιπείς υγειονομικοί έλεγχοι επέτρεψαν στον άγνωστο και επικίνδυνο για τα ελληνικά οικοσυστήματα επισκέπτη να εισβάλλει στη χώρα μας, πριν από 5 χρόνια. Ακόμη και τώρα όμως με χιλιάδες φοίνικες να έχουν ήδη πέσει θύματα, και τόσες αρμόδιες υπηρεσίες, τόσα σχετικά ερευνητικά και ακαδημαϊκά ιδρύματα να έχουν προτείνει πιθανές λύσεις, η Ελλάδα παραμένει απλός θεατής…\nΔυστυχώς όμως, όσο θα παραμένουμε θεατές, θα συνεχίσουν να χάνονται δεκάδες φοίνικες ηλικίας 80 και 100 χρόνων, με τεράστια πολιτιστική και ιστορική σημασία, και βεβαίως θα συνεχίσει να απειλείται ο Φοίνικας του Θεόφραστου… Παράλληλα, φοίνικες, όπως αυτοί που βρίσκονται στο Πεδίο του Άρεως και στον Εθνικό Κήπο στην Αθήνα, σε αρχαιολογικούς χώρους ανά την Ελλάδα κι αλλού, θα συνεχίσουν να απειλούνται.\nΗ νύμφη του Ρυγχοφόρου - WWF Ελλάς/Κ. Παραγκαμιάν\nΣημείωση: Το όμορφο αυτό κολεόπτερο κατάγεται από τη Νότια Ασία και η κάμπια του τρέφεται κυρίως με τους μίσχους των φύλλων των φοινικοειδών, χρησιμοποιώντας επιπλέον και τις ίνες τους για να φτιάξει το κουκούλι της. Δείχνει προτίμηση κυρίως στον κανάριο φοίνικα και την χουρμαδιά, μπορεί όμως να προσβάλλει και τον φοίνικα του Θεόφραστου, τουλάχιστον σε εργαστηριακές συνθήκες.


Millennium Resort Πουκέτ Ταϊλάνδη - ΟΙ ΚΑΛΥΤΕΡΕΣ ΕΚΠΤΩΣΕΙΣ για ξενοδοχεία AGODA\n199 Rat-Uthit 200 Pee Rd, Πάτονγκ, Πουκέτ, Ταϊλάνδη (προβολή χάρτη)\nΣυγνώμη, δεν υπάρχουν διαθέσιμα δωμάτια στο Millennium Resort για τις επιλεγμένες ημερομηνίες.\nΤοποθετημένο στην καρδιά της Πάτονγκ, το Millennium Resort είναι το ιδανικό σημείο από όπου μπορείτε να ανακαλύψετε τη Πουκέτ. Σε απόσταση μόλις 15 km από το κέντρο της πόλης και 40 km από το αεροδρόμιο, αυτό το 5 αστέρων ξενοδοχείο προσελκύει αρκετούς ταξιδιώτες κάθε χρόνο. Ένα καταφύγιο ξεκούρασης και χαλάρωσης, το ξενοδοχείο θα σας προσφέρει την απόλυτη ανανέωση λίγα μόλις βήματα από τα πολυάριθμα αξιοθέατα της πόλης, όπως τα Τζανγκσελόν Σόππινγκ Μολλ, Μπάνγκλα Μπόξινγκ Στέντιουμ, Ντάιβ Σαπλάι. Η Millennium & Copthorne Hotels είναι γνωστή για τις ποιοτικές τις υπηρεσίες και το φιλικό της προσωπικό, και το Millennium Resort ανταποκρίνεται στις προσδοκίες σας. Για την άνεση και την διευκόλυνση των πελατών, το ξενοδοχείο προσφέρει υπηρεσία στάθμευσης οχημάτων, 24ωρη υπηρεσία δωματίου, μεταφορά από/προς το αεροδρόμιο, εστιατόριο, υπηρεσία δωματίου. Οι πελάτες μπορούν να επιλέξουν από 418 δωμάτια καθώς όλα διαθέτουν μια ατμόσφαιρα απόλυτης αρμονίας και γαλήνης. Το ξενοδοχείο προσφέρει υπέροχες ψυχαγωγικές εγκαταστάσεις όπως οι γυμναστήριο, εξωτερική πισίνα, σπα, μασάζ, παιδική πισίνα για να είναι η διαμονή σας αξέχαστη. Έξοχες υπηρεσίες και μια εξαιρετική τοποθεσία κάνουν το Millennium Resort την ιδανική βάση από όπου θα απολαύσετε την παραμονή σας στη Πουκέτ. Πολιτικές ξενοδοχείου\nΤιμή χρήσης διαδικτύου 400 THB\nΔείτε και τις 3068 κριτικές


Kintsugi (金継ぎ): Η Tέχνη της Aτέλειας - Anime Portal アニメポータル\nPublished by Tonia Kalonikou on August 18, 2019 August 18, 2019\nΚίντσουγκι (Kintsugi, 金継ぎ) ή Κιντσουκουρόι (Kintsukuroi, 金繕い), που κυριολεκτικά σημαίνει ” Ένωση με Χρυσό” και “Χρυσή Επισκευή” αντίστοιχα, είναι η τέχνη της επισκευής σπασμένων κεραμικών με ραφές χρυσού, ασημιού ή πλατίνας. Είναι η τέχνη της αποδοχής του ατελούς, της καταστροφής και ένας τρόπος με τον οποίο μπορούμε να διδαχθούμε πώς να προσεγγίζουμε τέτοιες καταστάσεις. Σκοπός του Κίντσουγκι δεν είναι να κρύψει ή να καλύψει το ράγισμα ή το σπάσιμο, αλλά να το αναδείξει.\nΗ προέλευση της τεχνικής αυτής δεν είναι σαφής, όμως πιστεύεται ότι ξεκίνησε στα τέλη του 16ου αιώνα ή στις αρχές του 17ου αιώνα, όπως υποστηρίζει η Louise Cort, επιμελήτρια κεραμικών στην Πινακοθήκη του Smithsonian και στο Gallery Arthur M. Sackler στην Washington, DC.\nΠαρ’ όλα αυτά, ο μύθος μας αφηγείται πως η γέννηση του Κίντσουγκι έγινε στα τέλη του 15ου αιώνα, όταν ο Ιάπωνας Σόγκουν Ασικάγκα Γιοσιμάσα (Ashikaga Yoshimasa) έσπασε ένα κινέζικο μπολ τσαγιού. Έτσι, λοιπόν, το έστειλε πίσω στην Κίνα για επισκευή. Όμως, όταν το μπολ επέστρεψε με πολύ απογοήτευση ο Ασικάγκα διαπίστωσε ότι οι τεχνίτες το είχαν ενώσει με μεταλλικά σύρματα και ήταν υπερβολικά άσχημο.\nΟ Σόγκουν Ασικάγκα Γιοσιμάσα\nΤότε, οι τεχνίτες του Σόγκουν προσπάθησαν να ενώσουν τα σπασμένα κομμάτια με έναν τρόπο που όχι μόνο θα το επισκεύαζε, αλλά θα το μετέτρεπε σε τέχνη. Χρησιμοποίησαν, λοιπόν, πανάκριβη σκόνη χρυσού. To αποτέλεσμα ήταν το μπολ να δείχνει ακόμα πιο όμορφο από πριν. Έτσι γεννήθηκε μια νέα φιλοσοφία στην Ανατολή για τα σπασμένα κεραμικά που πλέον δε θα πετιούνταν, αλλά θα επισκευάζονταν με σεβασμό.\nΘα μπορούσαμε να πούμε ότι η φιλοσοφία του Κίντσουγκι έχει πολλά κοινά στοιχεία με αυτήν του Ουάμπι-Σάμπι (Wabi Sabi, 侘寂), όπου το όμορφο και η αξία αντανακλώνται στα απλά πράγματα, τα ατελή ή ακόμα και τα ελαττωματικά. Όπου η αισθητική φαίνεται στη φθορά που έχει υποστεί ένα αντικείμενο λόγω της πολύχρονης χρήσης του.\nΟι λέξεις wabi-sabi είναι δύσκολο να μεταφραστούν ακριβώς. Η λέξη wabi παίρνει την έννοια της ησυχίας και της λιτότητας, ενώ η λέξη sabi εκπροσωπεί την ομορφιά που φέρνει ο χρόνος.\nΤέτοιου είδους κήποι αντιπροσωπεύουν το wabi-sabi με τον τοίχο να εκπροσωπεί το wabi και τον κήπο το sabi.\nΗ φιλοσοφία αυτή έχει επίσης πολλά κοινά και με την ιαπωνική φράση “勿体無い” (Mottainai) που μεταφράζεται ως “Tι χάσιμο!” και χρησιμοποιείται ακόμα και ως σλόγκαν από οικολογικούς οργανισμούς. Έτσι και η τέχνη του Κίντσουγκι έχει ως στόχο να μην πεταχτεί οτιδήποτε μπορεί να ξαναχρησιμοποιηθεί.\nTo Κίντσγουγκι αποτελεί ακόμη μία διδασκαλία της Ανατολής για τη Δύση. Μας διδάσκει ότι δε χρειάζεται όλα να είναι τέλεια και συμμετρικά στη ζωή μας. Πάντα θα υπάρχουν αναποδιές που θα “τσαλακώσουν” το ίσιο μονοπάτι μας, όμως δε χρειάζεται να τα ισοπεδώνουμε όλα. Μπορούμε να τα αφήσουμε να εισέλθουν στη ζωή μας, να ζήσουμε με αυτά και να δούμε το όμορφο κομμάτι τους. Το Κίντσουγκι διδάσκει πως δε χρειάζεται να έχουμε ένα τέλειο σπίτι, μια τέλεια δουλειά ή έναν τέλειο σύντροφο. Πρέπει να μάθουμε να σεβόμαστε την αξία των πραγμάτων μετά από όσα μας έχουν προσφέρει όλα αυτά τα χρόνια και να τα αναδείξουμε με τον καλύτερο δυνατό τρόπο. Και αυτό ακριβώς κάνει το Κιντσούγκι εδώ και περίπου 6 αιώνες.\nΠηγές: https://en.wikipedia.org/wiki/Kintsugi https://www.in.gr/2019/02/21/life/design/ti-einai-kintsugi-kai-giati-einai-pali-toso-epikairo/


ΕΠΙΤΡΟΠΗ ΑΛΛΗΛΕΓΓΥΗΣ ΣΤΡΑΤΕΥΜΕΝΩΝ - ΔΙΚΤΥΟ ΕΛΕΥΘΕΡΩΝ ΦΑΝΤΑΡΩΝ ΣΠΑΡΤΑΚΟΣ: ΗΠΑ: θα κάνουν την Κάρπαθο «νέο Ιντσιρλίκ»;\nΗΠΑ: θα κάνουν την Κάρπαθο «νέο Ιντσιρλίκ»;\n“Θα κάνουν την Κάρπαθο «νέο Ιντσιρλίκ», υποστηρίζει στέλεχος του ΥΠΕΘΑ, σύμφωνα με δημοσίευμα της εφημερίδας “Εστία”, που αναφέρεται στις διαπραγματεύσεις για την Σούδα\nΗ νέα συμφωνία αμυντικής συνεργασίας μεταξύ Ελλάδος και Ηνωμένων Πολιτειών έχει σχεδόν ολοκληρωθεί, όσον αφορά τουλάχιστον στην ανανέωση των προβλεπομένων για τη βάση της Σούδας στην Κρήτη, γράφει η εφημερίδα «Εστία» σε δημοσίευμά της την Πέμπτη.Ανωτάτη πηγή του Υπουργείου Εθνικής Αμύνης που επιβεβαίωσε τα ανωτέρω, γράφει η «Εστία», κατέστησε σαφές ότι στο πλαίσιο των διαπραγματεύσεων αυτών συζητείται και το ενδεχόμενο δημιουργίας νέας βάσης στην Κάρπαθο.\nΑναρτήθηκε από Επιτροπή Αλληλεγγύης στις 12:46:00 π.μ.\nΕτικέτες ΝΑΤΟ, ΣΤΡΑΤΟΣ


LoveMyAll: Αυτές είναι οι πιο καλοντυμένες κοσμικές Κύπριες του 2015 (ΦΩΤΟ)\nΕμφανίσεις που έκαναν τη χρονιά πιο stylish!\nΑυτές είναι οι πιο καλοντυμένες κοσμικές Κύπριες του 2015 (ΦΩΤΟ)\nΗ Lady G. Fashionista αποχαιρετά το 2015 κάνοντας focus στις εμφανίσεις που άφησαν τις καλύτερες εντυπώσεις και στις επώνυμες Κύπριες που με το στυλ τους έκαναν την χρονιά ακόμη πιο stylish!\nΗ Ραμόνα Φίλιπ παραμένει εδώ και χρόνια ψηλά στις προτιμήσεις μας γιατί πολύ απλά το στυλ για εκείνη είναι έμφυτο. Σε κάθε της εμφάνιση κάνει τους άλλους να παραμιλούν. Επιλέγει διαφορετικά στυλ και looks ανάλογα με την διάθεση της και σε ότι κι αν φορέσει καταφέρνει να το φέρνει στα μέτρα της.\nΗ Τάνια Σκόρδα διαθέτει από τα πιο καλλίγραμμα κορμιά της κυπριακής showbiz. Μας αρέσει να την βλέπουμε με κοντά shorts και μίνι φορέματα ενώ το στυλ της είναι ξεχωριστό γιατί έχει την δικιά της ταυτότητα.\nΗ Ελίνα Θεοδότου είναι από τις πιο καλοντυμένες Λεμεσιανές! Πάντα ξεχωρίζει και δεν διστάζει να φοράει από super μίνι μέχρι μάξι φορέματα. Λατρεύουμε τα μαλλιά της που άλλοτε είναι ανέμελα wave, κάποτε αυστηρά ίσια και άλλες φορές σινιόν.\nΗ Γιώτα Παπαδοπούλου είναι από τις πιο όμορφες Κύπριες και εκτός από το glamorous look της εκπέμπει μια αριστοκρατία που δίκαια την καθιστά από τις πιο καλοντυμένες Κύπριες. Επιλέγει επώνυμους οίκους αλλά και Κύπριους σχεδιαστές ενώ η ενδυματολογικής της επιλογή στα Madame Figaro Awards ίσως να ήταν και η καλύτερη της χρονιάς.\nΗ Άννα Φάκα κρύβεται πίσω από την επωνυμία Anice και όπως είναι φυσικό οι ενδυματολογικές της επιλογές δεν πέρασαν απαρατήρητες. Επιλέγει κομψά φορέματα αλλά δεν διστάζει να κάνει και mix & match συνδυασμούς. Επιμένει στο wave hair look και στις γήινες αποχρώσεις στο μακιγιάζ.\nΗ Τερέζα Ηλιάδου είναι συνώνυμο της κομψότητας και αυτό δεν μπορεί να το αμφισβητήσει κανείς! Είτε με jean, είτε με glamorous φόρεμα είναι μια γυναίκα που σε κάνει να λατρέψεις με την πρώτη ματιά το αριστοκρατικό της στυλ και ιδιαίτερα της τσάντες της.\nΗ Έμιλη Γιολίτη φέτος επέλεγε μάξι δημιουργίες και η αλήθεια είναι ότι της ταίριαζαν πολύ. Είναι ακόμη μια Κύπρια που επιλέγει επώνυμους οίκους και εμείς ενθουσιαστήκαμε με τις επιλογές που έκανε στις clutch bag.\nΗ Μαρία Ιωάννου πάντα γοητεύει με το κομψό στυλ της. Ότι κι αν φορέσει καταφέρνει να το κάνει δικό της ενώ εδώ και χρόνια παραμένει πιστή στο μακρύ μαύρο μαλλί και στο μπεζ κραγιόν. Φέτος, την είδαμε μόνο μια φορά με κόκκινο κραγιόν και σινιόν μαλλί και η αλήθεια είναι ότι της ταίριαζε και αυτό το look .\nΗ Μελίνα Διονυσίου μας ενθουσιάζει με τις επιλογές της που κυρίως επιλέγει μάξι φούστες επώνυμων οίκων ή μίντι φούστες σε Α γραμμή. Επιλέγει εντυπωσιακά κοσμήματα ενώ το hair look της είναι πάντοτε το ίδιο.\nΗ Μελίνα Φύσσα ξεχωρίζει με το στυλ της. Καταφέρνει ανατρεπτικούς συνδυασμούς και ότι φορέσει δεν περνάει απαρατήρητο. Φέτος, έδειξε περισσότερη συμπάθεια στο μπλε σκούρο και στο μαύρο χρώμα αφού οι επιλογές της κυμαίνονταν σε αυτές τις αποχρώσεις.


Δραπετσώνα - Κερατσίνι keratsini - drapetsona: Αγχόνες δανείων στους δήμους\nΑναρτήθηκε από Συντακτική Ομάδα στις 7/17/2011 12:18:00 π.μ.\nΑνώνυμος 19 Ιουλίου 2011 - 9:22 π.μ.\nΜου κάνει μεγάλη εντύπωση φίλε Μάνο που όταν τυχαίνει στα δημοτικά πράγματα να προκύψει κανένα θέμα που έχει να κάνει με μια παρατυπία του τύπου Τσούτσας με μικροκομματικά ωφέλη, τρέχουμε να καταναλώσουμε τόνους ηλεκτρονικής μελάνης για να καταγγείλουμε τον Τζανή και τους συν αυτώ. Σε ένα θέμα όμως σαν αυτο των 14 δις που έχει υποθηκεύσει το Δήμο κάνουμε γαργάρα. Από αυτό φαίνεται το είδος της αντιπολίτευσης και η ποιότητα των εγκάθετων κονδυλοφόρων. Πιστεύω ο Λάκης και εσύ να συνεχίσετε την ανακίνηση του θέματος για να βγάλλουμε κάποια συμπεράσματα και να ξυπνήσουμε αυτούς που κοιμούνται ένθεν και ένθεν.


Το περίφημο “Ebor” Φεστιβάλ του Γιόρκ στην Βόρεια Αγγλία έκανε την πρεμιέρα του σήμερα με ένα πρόγραμμα έξι ποιοτικών και πλούσιων σε έπαθλα ιπποδρομιών.\nΑιχμή του δόρατος αποτέλεσε το International Stakes με χορηγό την Juddmonte στην απόσταση των 2.063 μέτρων. Το έπαθλο για το νικητή άγγιξε τις 615.000 ευρώ και η εξέλιξη της κούρσας ήταν συναρπαστική.\nΜεγάλος νικητής αναδείχθηκε ο 4ετής γιος του Galileo, Ulysses με αναβάτη τον Jim Crowley και προπονητή τον Sir Michael Stoute (χρόνος νικητή ίππου: 2.12.11).\nΤο άλογο που ανήκει στην ιδιοκτησία της Οικογένειας Νιάρχου (Flaxman Stables) και αποτελεί προϊόν του ιπποφορβείου της κατάφερε να κάμψει με πολύ άνετο τρόπο (2 μήκη) την αντίσταση του 3ετή Churchill και έβαλε εκ νέου υποψηφιότητα για το Breeders Cup Turf τον Νοέμβριο, στο οποίο είχε τερματίσει πέρσι 4ος και αποτελεί διακαή πόθο της Μαρίας Νιάρχου - Gouaze (κόρης του αείμνηστου εφοπλιστή και λάτρη των ιπποδρομιών Σταύρου Νιάρχου).\nΛίγο πιο πίσω 3ος τερμάτισε ένας από τους πιο ισχυρούς 3ετής της Godolphin, ο Barney Roy προπόνησης Richard Hannon, ο οποίος είχε ηττηθεί από τον Ulysses με ελάχιστη διαφορά στο Coral Eclipse του Sandown τον Ιούλιο.\nΕπίσης, τις επόμενες τρεις ημέρες στο Γιορκ θα λάβουν χώρα κι άλλες σπουδαίες αναμετρήσεις, όπως το Darley Yorkshire Oaks (Group 1 αποκλειστικά για φοράδες), το Coolmore Nunthorpe (Group 1 σπριντ για όλες τις ηλικίες), αλλά και το ανοικτό Handicap του Ebor στην απόσταση των 2.816 μέτρων. Τέλος, πλήθος κόσμου θα απολαύσει τις παροχές και δραστηριότητες του Φεστιβάλ, αλλά ουσιαστικά θα αποθεώσει για μια ακόμα φορά τους απόλυτους πρωταγωνιστές, τα άλογα, όπως και τους ανθρώπους που αφοσιώνονται σε αυτά.


Kulm Hotel: Δείτε το υπερπολυτελές ξενοδοχείο της οικογένειας Νιάρχου! (photos) | Pasmina.gr\nTo Engadiner Kulm θεωρούταν ως τα μέσα της δεκαετίας του πενήντα ως ένα από τα καλύτερα και πλέον αριστοκρατικά ξενοδοχεία του Saint Moritz. Τα καλέσματα που πραγματοποιούνταν σε αυτό «φιλοξενούνταν» τις επόμενες ημέρες στις κοσμικές στήλες των εφημερίδων τόσο σε Ευρώπη αλλά και στην Αμερική. Αυτό όπως λέγεται ήταν και ο λόγος που ο μεγιστάνας Σταύρος Νιάρχος αποφάσισε να προχωρήσει στις αρχές της δεκαετίας του 1970 στην αγορά του εν λόγω ξενοδοχείου.\nΤαυτόχρονα μετά την αγορά ο Σταύρος Νιάρχος αποφάσισε να διαμορφώσει την γύρω περιοχή που εκτείνεται από το Corvatsch μέχρι και το Piz Nair που ανήκει επίσης στην οικογένεια Νιάρχου.\nΌλα τα δωμάτια έχουν θέα στο εντυπωσιακό ορεινό τοπίο. Τα δωμάτια με νότιο προσανατολισμό βλέπουν στη λίμνη St Moritz, ενώ εκείνα που έχουν βόρειο προσανατολισμό απολαμβάνουν τη θέα στις νότιες πλαγιές του όρους Piz Nair και στο υπέροχο τοπίο της περιοχής Corviglia.\nΤο Kulm Hotel προσφέρει πάντα εκλεπτυσμένη γκουρμέ κουζίνα στα 5 εστιατόρια του, με διάφορες γαστρονομικές εκπλήξεις, από προσεκτικά μαγειρεμένες τοπικές σπεσιαλιτέ μέχρι διεθνή πιάτα υψηλής κουζίνας.\nΤο πλήρως ανακαινισμένο Kulm Spa St. Moritz εκτείνεται σε 2.000μ² και διαθέτει μεγάλη πισίνα, υδρομασάζ, παιδική πισίνα, εξωτερική πισίνα, θεραπείες γυμνού πέλματος kneipp, θεραπείες άλατος, ατμόλουτρο, σάουνα και γυμναστήριο με εξοπλισμό τελευταίας τεχνολογίας.\nΣτο ξενοδοχείο θα βρείτε γήπεδο γκολφ 9 οπών, με χώρο εξάσκησης, περιοχή γκριν και ακαδημία γκολφ με τμήμα επαγγελματιών. Υπάρχουν επίσης 3 γήπεδα τένις. Το χειμώνα, μπορείτε να διασκεδάσετε στην πίστα πατινάζ και κέρλινγκ του ξενοδοχείου ή να δοκιμάσετε τις πίστες bob και cresta.\nKulm HotelSaint Moritzξενοδοχείοσταυροσ νιαρχοσ\nΔείτε το εντυπωσιακό σπίτι της Ιωάννας Μπέλλα στα νότια προάστια! (photos)\nΗ Ιωάννα Μπέλλα φωτογραφήθηκε για το περιοδικό «You» και μεταξύ άλλων μοιράστηκε και κάποιες φωτογραφίες από το εσωτερικό του εντυπωσιακού\nΟ Steve Fisher Αυστραλός, μεγαλοτραπεζίτης στην J. P Morgan & σήμερα επικεφαλής ενός μεγάλου fund, ζει και εργάζεται στη Σιγκαπούρη.\nΔείτε τι έφτιαξε μια οικογένεια από κορμούς δέντρων! (video)\nΔείτε στο βίντεο που ακολουθεί, πως μια οικογένεια έφτιαξε μια οικολογική καλυβούλα με κορμούς δέντρων, άχυρο και χώμα! Παρακολουθήστε τo


ΑΙΩΝΙΑ ΕΛΛΗΝΙΚΗ ΠΙΣΤΗ: ΚΥΡΙΑΚΗ 7 ΔΕΚΕΜΒΡΙΟΥ : ΕΘΝΙΚΟ ΜΝΗΜΟΣΥΝΟ - ΜΑΚΡΥΓΙΑΝΝΗ 1944 - 2014 * 70 ΧΡΟΝΙΑ ΑΠΟ ΤΗΝ ΜΑΧΗ ΤΩΝ ΑΘΗΝΩΝ.\nΚΥΡΙΑΚΗ 7 ΔΕΚΕΜΒΡΙΟΥ : ΕΘΝΙΚΟ ΜΝΗΜΟΣΥΝΟ - ΜΑΚΡΥΓΙΑΝΝΗ 1944 - 2014 * 70 ΧΡΟΝΙΑ ΑΠΟ ΤΗΝ ΜΑΧΗ ΤΩΝ ΑΘΗΝΩΝ.\nΤην Κυριάκη 7 Δεκεμβρίου 2014 και ώρα 10 πμ θα πραγματοποιηθεί στον Ι. Ν. Αγίου Γεωργίου, έντός του τ. Συντάγματος Χωροφυλακής Μακρυγιάννη, το ετήσιο μνημόσυνο για τους Πεσόντες Αξιωματικούς και οπλίτες που υπερασπίστηκαν την Αθήνα, την Πατρίδα και την Ελευθερία, απέναντι στην κομμουνιστική ανταρσία του Δεκεμβρίου του 1944.\nΟΣΟΙ ΠΡΑΓΜΑΤΙΚΑ ΘΑ ΠΑΤΕ ΔΗΛΩΣΤΕ ΣΥΜΜΕΤΟΧΗ ΕΔΩ


Apple: Τα χαρακτηριστικά του νέου λογισμικού για iPhone και άλλες συσκευές | HuffPost Greece\n09/06/2021 09:29 EEST\nApple: Τα χαρακτηριστικά του νέου λογισμικού για iPhone και άλλες συσκευές\nΠοιές θα είναι οι νέες δυνατότητες του iOS 15.\nNewsroom Associated Press\nΗ Apple ολοκλήρωσε την δεύτερη ετήσια τηλεδιάσκεψη με βασικό θέμα τις νέες ενημερώσεις στο λογισμικό της για iPhone και άλλες συσκευές. Η παρουσίαση υπογράμμισε την δημιουργία περισσότερων επιλογών απορρήτου σε λογαριασμούς iCloud επί πληρωμή και μιας υπηρεσίας που ονομάζεται «Εύρεσή μου» που βοηθά στην εύρεση χαμένων AirPods.\nΟι τελευταίες αλλαγές που αφορούν την αυτοκρατορία των 2 τρισεκατομμυρίων δολαρίων έρχονται σε μια κρίσιμη στιγμή για την εταιρεία. Η Apple αντιμετωπίζει νομικές και κανονιστικές απειλές για τον έλεγχό της στο App Store, έναν λεγόμενο «περιφραγμένο κήπο» που παράγει σημαντικά κέρδη για την εταιρεία.\nΟ Διευθύνων Σύμβουλος της Apple, Τιμ Κούκ, ο Κραίγκ Φεντερίγι, ανώτερος αντιπρόεδρος της Apple για θέματα λογισμικού και άλλα στελέχη παρουσίασαν ενημερώσεις λογισμικού για πολλές συσκευές της Apple, συμπεριλαμβανομένων των MacBooks, iMacs, iPhone, iPad και Watch.\nΤο νέο λογισμικό MacOS της Apple, που ονομάζεται Monterey, υποστηρίζει αυτό που η Apple αποκαλεί «καθολικό έλεγχο», το οποίο επιτρέπει στους χρήστες να χρησιμοποιούν ένα ποντίκι και ένα πληκτρολόγιο για τον έλεγχο ενός υπολογιστή iMac, ενός φορητού υπολογιστή MacBook και ενός iPad ταυτόχρονα.\nΗ αναλύτρια της Forrester, Τζούλι Ασκ, λέει ότι οι βελτιώσεις που πρότεινε η Apple, όπως ο «καθολικός έλεγχος», συμβάλλουν στα δυνατά σημεία της Apple, στα οποία συμπεριλαμβάνεται η συνδυαστική χρήση των προϊόντων και υπηρεσιών της.\n«Τα νέα σήμερα δεν ήταν τίποτα «νέο», λέει. «Όμως ο καθένας μας αγγίζει το τηλέφωνό του 100 ή 200 φορές την ημέρα και η εταιρεία κάνει αυτές τις 100 μικρές στιγμές της ημέρας καλύτερες και ευκολότερες.»\nΗ ίδια μίλησε και για το σχέδιο της Apple για προσθήκη ψηφιακών αναγνωριστικών στο λογισμικό της, συμπεριλαμβανομένων αδειών οδήγησης και ταυτοτήτων από «συμμετέχουσες πολιτείες των ΗΠΑ», ως άλλο παράδειγμα. Η Apple δεν γνωρίσει ακόμα ποιες πολιτείες θα περιλαμβάνει αυτό το σχέδιο.\nΑκόμα, μια λειτουργία που ονομάζεται «Live Text» στο iOS 15 θα μας επιτρέψει να υπογραμμίσουμε κείμενο σε φωτογραφίες, να το αντιγράψουμε και να το επικολλήσουμε ή να το αναζητήσουμε στο διαδίκτυο. Θα ενσωματώσει επίσης τα Air Pods στην υπηρεσία «Εύρεση μου», η οποία θα βοηθά τους ανθρώπους να βρουν χαμένα προϊόντα της Apple.\nΗ Apple εισάγει περισσότερες δυνατότητες απορρήτου στα πληρωμένα πακέτα iCloud της, συμπεριλαμβανομένου ενός τρόπου απόκρυψης της διεύθυνσης email μας, κρυπτογράφησης βίντεο και μιας δυνατότητας «Private Relay» του Safari που κρυπτογραφεί δεδομένα από το πρόγραμμα περιήγησης ιστού.\nΗ τιμολόγηση προγράμματος επί πληρωμή δεν αλλάζει. Οι χρήστες πληρώνουν για οποιοδήποτε χώρο αποθήκευσης iCloud πέρα από τον δωρεάν χώρο αποθήκευσης 5GB που τους παρέχεται δωρεάν.\nΗ Apple δεν ανακοίνωσε πότε θα είναι διαθέσιμο το νέο iOS 15, αλλά η εταιρεία κυκλοφορεί συνήθως τις δωρεάν ενημερώσεις σε όλα τα συμβατά iPhone τον Σεπτέμβριο.\nΚάποιες ακόμα αλλαγές σε υπάρχοντα χαρακτηριστικά είναι:\nFaceTime: Πλέον, γίνεται διαθέσιμο μέσω browser, έτσι ώστε οι χρήστες να μπορούν να καλούν από συσκευές Android και υπολογιστές με Windows.\nSharePlay: Οι χρήστες θα έχουν τη δυνατότητα να μοιράζονται με άλλους χρήστες κάποιο αρχείο (βίντεο, ηχητικό, τραγούδι) ή ακόμη και την οθόνη τους, σε πραγματικό χρόνο. Επίσης, παρέχει τη δυνατότητα για ταινίες και τηλεοπτικές εκπομπές.\nLive Text: Μια νέα εφαρμογή, η οποία ψηφιοποιεί το κείμενο σε όλες τις φωτογραφίες, ενώ παρέχει πολλές εύχρηστες λειτουργίες, όπως, π.χ., η μετατροπή χειρόγραφων σημειώσεων σε μηνύματα ηλεκτρονικού ταχυδρομείου.\nWallet: Η ενημέρωση της εφαρμογής επιτρέπει στο iPhone να λειτουργεί ως ψηφιακή αναγνώριση σε αεροδρόμια, αυξάνει τις δυνατότητες για ξεκλείδωμα αυτοκινήτων, ενώ επιτρέπει στα ξενοδοχεία να διανέμουν τα κλειδιά της κάρτας δωματίου μέσω του Apple Wallet.\nAirPods: Μια νέα προσθήκη κάνει την εμφάνισή της, με σκοπό να διευκολύνει άτομα με προβλήματα ακοής, δίδοντας έμφαση στην πρόσωπο με πρόσωπο επικοινωνία και στη μείωση των εξωτερικών θορύβων.\nΆλλο ένα καλοκαίρι με την ευκολία και την ασφάλεια του Apple Pay!\nΕρευνα: Η συχνή χρήση κινητού από εφήβους συνδέεται με ανθυγιεινή διατροφή και αύξηση βάρους\nΕνοικίαση ρούχων στο διαδίκτυο. Η κυρία Μπόρις Τζόνσον άνοιξε τον δρόμο\nPLUS: τεχνολογία Apple λογισμικό


Χαμός στην Βουλή: Εντοπίστηκαν συνολικά 4 κρούσματα κορονοϊού - Eviathema.gr\nΣύμφωνα με πληροφορίες πρόκειται για 3 υπαλλήλους υπηρεσιών του Κοινοβουλίου και έναν αξιωματικό της Φρουράς.\nΥγειονομικό αλαλούμ επικρατεί στη Βουλή τις τελευταίες ώρες μετά τον εντοπισμό τεσσάρων κρουσμάτων κορονοϊού. Σύμφωνα με πληροφορίες πρόκειται για έναν αξιωματικό της Φρουράς καθώς και 3 υπαλλήλους υπηρεσιών του Κοινοβουλίου .\nΑναφορικά με τους υπαλλήλους δεν υπάρχει καμία ανησυχία, καθώς τις τελευταίες εβδομάδες είχαν ενταχθεί σε καθεστώς τηλεργασίας και δεν προσέρχονταν στη Βουλή.\nΠερισσότερη βάση δόθηκε στην ιχνηλάτηση στον αστυνομικό της ΥΑΒΕ, ο οποίος έδινε καθημερινά το παρών στην υπηρεσία.\nΣύμφωνα με πληροφορίες το κρούσμα δεν εμπνέει ανησυχία, ενώ από τα τεστ που διενεργήθηκαν στις επαφές του, ουδείς άλλος εντοπίστηκε θετικός στον κορονοιό. Παράλληλα, έχει προγραμματιστεί η διενέργεια τεστ στο σύνολο του προσωπικού ασφαλείας της Βουλής.\nPrevious article Ειδικά πλέγματα τεράστιας αντοχής εγκαταστάθηκαν στο Δερβένι\nNext article ΤΡΟΧΑΙΟ Νέα Λάμψακος Χαλκίδας: Σφοδρή σύγκρουση δύο ΙΧ αυτοκινήτων το απόγευμα της Δευτέρας [ΦΩΤΟΓΡΑΦΙΕΣ – ΒΙΝΤΕΟ]


12 τρόποι για να τα κρατήσουμε για πάντα πρωτάκια! - Nannuka Blog\nΦυσικά και οι στιγμές είναι για να τις ζεις. Θα συμφωνήσουμε ότι μία φωτογραφία δεν μπορεί να χωρέσει τη δυναμική της στιγμής, να συνοψίσει τα συναισθήματα, να μεταφέρει αισθήσεις! Και, δεν θα διαφωνήσουμε επίσης ότι κάποιες φορές η ανάγκη μας να αποτυπώσουμε “με το ζόρι” το φευγαλέο, κλέβει κάτι από τον αυθορμητισμό και την ενέργειά του…\nΑυτά, στη θεωρία. Γιατί στην πράξη, όλοι οι γονείς λυγίζουμε μπροστά στις φωτογραφίες των παιδιών μας και πάντα μετανιώνουμε που δεν είχαμε βγάλει περισσότερες. Όταν πρόκειται να απαθανατίσουμε τις στιγμές των παιδιών μας, δεν υπάρχει “το παράκανες!”. Και, οι πολλές φωτογραφίες είναι τελικά… πολύ λίγες!\nΕιδικά για τα πρωτάκια, η πρώτη σχολική χρονιά αποτελεί ορόσημο: η χρονιά που τους εισάγει στον κόσμο της σχολικής “ενηλικίωσης”. Μια ανοιχτή καθημερινή πρόκληση σε ολοκαίνουρια πεδία… Σκεφτήκαμε, λοιπόν, να σας προτείνουμε ιδέες για να κρατήσετε για πάντα τα πιο αντιπροσωπευτικότερα ενσταντανέ τους αλλά και άλλα πολύτιμα memorabilia αυτής της πρεμιέρας και να κρατήσετε τα παιδιά σας για πάντα… πρωτάκια!\nΙδέες για να φτιάξετε το άλμπουμ της επίσημης πρώτης τους! Το μοντάζ, φυσικά, δικό σας.\nΕίναι σχεδόν αυτονόητο ότι θα φωτογραφίσετε την πρώτη τους μέρα στο σχολείο. Φροντίστε να φωτογραφίσετε και την τελευταία. Αν τις βάλετε δίπλα δίπλα, θα αναρωτιέστε που πήγε εκείνο το δειλό πρόσωπο με τις συνεσταλμένες κινήσεις. Το βλέμμα που περιεργαζόταν τον χώρο και προσπαθούσε να ερμηνεύσει τα ίδια του τα συναισθήματα. Και θα αισθανθείτε ασφάλεια με το βλέμμα σιγουριάς που το αντικατέστησε.\nΤην πρώτη εκδρομή. Και οποιαδήποτε εκδρομή, εδώ που τα λέμε. Αυτό δεν το κάνουμε μόνο και μόνο για να θυμόμαστε αυτή τους στιγμή. Αλλά και για ίδιον όφελος. Αν έχετε δει παιδάκια με σακίδια, καπέλα και σακούλες τσιπς στο προαύλιο με τα πούλμαν να περιμένουν απέξω, έχετε κάνει την πιο φυσική και οργανική ένεση χαράς που θα μπορούσατε να κάνετε στον εαυτό σας. Κάντε, λοιπόν, στον εαυτό σας αυτή τη χάρη.\nΤην πρώτη σελίδα της αντιγραφής τους. Και την τελευταία. Αν, βέβαια, θέλετε να κρατήσετε την τελευταία σαν δείγμα προόοδου και εξέλιξης της γραφής, ξανασκεφτείτε το. Γιατί, όπως είπε και η δασκάλα της κόρης μου, τα γράμματα εκεί γύρω στις τελευταίες εβδομάδες έχουν αρχίσει και πετάνε άλλο προς τη δύση άλλο προς την ανατολή, άλλο βορρά κι άλλο νότο. Λίγο πριν το σφύριγμα του αγώνα, ας μην ζητάμε καλλιγραφία!\nΤην πρώτη τους υπολογιστική πράξη, στο μπλε τετράδιο με τα τετραγωνάκια. Το πιο πιθανό είναι να πρόκειται για το 1 + 1 ή για το 1 + 2, για τους πιο προχωρημένους. Στο τέλος του τετραδίου, όμως, ένα 78 – 14 ή ένα 97 – 23 θα σας ανταμείψει. Αν μπείτε στον πειρασμό να πιστέψετε ότι αναθρέφετε έναν Αϊνστάιν ή έναν Τούρινγκ, χαλαρώστε στη σκέψη ότι κι οι άλλοι γονείς το ίδιο νομίζουν.\nΤην πρώτη έκθεση. Ή μια οποιαδήποτε έκθεση. Χαθείτε στη μαγεία περιγραφών όπως “Το πρωί ξυπνάω, πίνω το γάλα μου, πάω στη τουαλέτα, πλένω τα δόντια μου και μετά πάω στο σχολείο. Το μεσημέρι γυρίζω από το σχολείο, διαβάζω, βλέπω τηλεόραση, κοιμάμαι.” Ή στον ρεαλισμό εικόνων όπως “μια φορά κι έναν καιρό ζούσε μια πριγκίπισα που μπήκε σε ένα πηγάδι για να σώσει ένα λουλούδι που πνιγόταν και μετά πέταξαν μαζί πάνω σε ένα σύννεφο”. Αποφύγετε να φωτογραφίσετε εκείνη που αναφέρεται στην περιγραφή της μαμάς, μιας και θα θεωρηθεί μεροληπτικό από την πλευρά μας. Ή μάλλον, αυτή να κρατήσετε. Ας θεωρηθεί μεροληπτικό.\nΤα κορυφαία τους ορθογραφικά λάθη. Και όσο για το “λάθη”, ας το ξανασκεφτούμε. Μπορεί σε μια παράπλευρη διαστασιακή πραγματικότητα το “και” να είναι “κε”, το “παίζω”, “πέζο” και το “συγγνώμη”, “σειγνώμοι”. Αυτός ο παράλληλος κόσμος πρέπει να έχει πολύ χιούμορ.\nΟπωσδήποτε φωτογραφία της τσάντας. Της βαλίτσας του, για να είμαστε ακριβείς. Και πού δεν πάτησαν φέτος αυτές οι ρόδες… Και τι δεν εξερεύνησαν.\nΟπωσδήποτε φωτογραφία από την πρώτη τους σχολική παράσταση/απαγγελία/επίδειξη. Να ξέρετε τη στιγμή που θα δίνει εξετάσεις στο… Εθνικό ή θα πρωταγωνιστεί στην Επίδαυρο, από πού ξεκίνησαν όλα.\nΤο πρώτο Άριστα. Ναι, ας έχει μουσκέψει το χαρτί από το δάκρυ σας. Δεν θα φαίνεται…\nΤα βιβλία. Τα τσαλακωμένα, τα μισοσκισμένα, τα μουτζουρωμένα βιβλία. Πάνω τους προσπάθησε, πάνω τους γέλασε, πάνω τους έκλαψε. Πάνω τους έμαθε.\nΖητήστε από την δασκάλα ή το δάσκαλο να γράψει για το παιδί σας μια ευχή για το μέλλον. Ή οτιδήποτε. Μπορεί να φαίνεται χαζό τώρα αλλά στο μέλλον το παιδί θα σας ευχαριστεί.\nΠείτε να ζητήσει το ίδιο και από τους συμμαθητές του. Ή τους καλύτερους φίλους του. Στο μέλλον, αυτές τις λέξεις θα τις έχει καταφύγιο. Θα είναι η πατρίδα του.\nΣτη Nannuka, θα ανακαλύψετε βιογραφικά από after-school babysitters, δασκάλους μελέτης και καθηγητές που θα βοηθήσουν τους μαθητές να αποκτήσουν τις σωστές βάσεις στο διάβασμα, να πιστέψουν στις δυνάμεις τους και να φτάσουν την πλήρη δυναμική τους.\nBack to schoolπρωτάκιαπρώτη δημοτικούσυμβουλές για γονείςσχολείο\nMum & baby playgroup by Creative School: το δεύτερο σπίτι σας.


Super Cup Ισπανίας: Θριαμβεύτρια η Ρεάλ Μαδρίτης - Kingsport.gr\nΗ Ρεάλ Μαδρίτης επικράτησε της Αθλέτικ Μπιλμπάο και κατέκτησε το Super Cup Ισπανίας.\nΗ Ρεάλ Μαδρίτης νίκησε με 2-0 στο τελικό του Super Cup Ισπανίας και κατέκτησε το τρόπαιο απέναντι στην Αθλέτικ Μπιλμπάο. Τα τέρματα των νικητών πέτυχαν οι Μόντριτς και Μπενζεμά.\nΜε την κατάκτηση του τροπαίου η Ρεάλ έφτασε τις 12 κατακτήσεις και υπολείπεται μόλις μία από την Μπαρτσελόνα που έχει 13 και είναι πρώτη στην λίστα με τις περισσότερες κατακτήσεις.\nΤο παιχνίδι ξεκίνησε με την Ρεάλ να έχει την πρωτοβουλία των κινήσεων και την Αθλέτικ να είναι πιστή στην αμυντική της λειτουργία και να προσπαθεί με αντεπιθέσεις.\nΕνδεικτικό είναι πως η πρώτη φάση του ματς ήρθε στο 18ο λεπτό με το διαγώνιο σουτ του Μπενζεμά που ανάγκασε τον Σιμόν να πέσει στην γωνία του και να παραχωρήσει κόρνερ ενώ εννέα λεπτά αργότερα ο Ισπανός Κίπερ είχε απάντηση και στο μακρινό σουτ του Κασεμίρο.\nΤρίτη και φαρμακερή αυτή την φορά για την Ρεάλ Μαδρίτης που άνοιξε το σκορ στο 38ο λεπτό με το υπέροχο πλασέ του Μόντριτς που κατέληξε στα δίχτυα χωρίς να αφήσει περιθώρια στον Σιμόν να κάνει κάτι.\nΗ Αθλέτικ Μπιλμπάο είχε την ευκαιρία να απαντήσει πριν την λήξη του ημιχρόνου και συγκεκριμένα στο 45′ όμως το σουτ του Σάνσετ πέρασε ελάχιστα πάνω από το οριζόντιο δοκάρι του Κουρτουά.\nΟι Καστιγιάνοι έκαναν δύο τα τέρματα τους στο 52ο λεπτό με δράστη τον Καρίμ Μπενζεμά. Ο Γάλλος επιθετικός της Βασίλισσας δοκίμασε το σουτ, η μπάλα βρήκε στο χέρι του Γεράι και καθ’ υπόδειξη του VAR ο διαιτητής έδειξε την άσπρη βούλα. Ο Μπενζεμά ανέλαβε την εκτέλεση και νίκησε τον Σιμόν που έπεσε σωστά.\nΣτην συνέχεια, η Ρεάλ άφησε την κατοχή στην Μπιλμπάο και οι Βάσκοι προσπαθούσαν να απειλήσουν την εστία του Κουρτουά όμως ο Βέλγος δεν απειλήθηκε ιδιαίτερα. Ωστόσο, η Αθλέτικ έχασε πέναλτι στο 89ο λεπτό με τον Γκαρσία.\nΟ Σεράνο σέντραρε από τα αριστερά, ο Γκαρσία πήρε την κεφαλιά που κατέληξε στο χέρι του Μιλιτάο, ο ρέφερι πήγε στο μόνιτορ και έδωσε πέναλτι και κόκκινη κάρτα στον Μιλιτάο, ο Γκαρσία εκτέλεσε την έσχατη των ποινών στο κέντρο της εστίας και ο Κουρτουά με τα πόδια απομάκρυνε τον κίνδυνο για την ομάδα του.\nΣκόρερ: 38′ Μόντριτς, 52′ Μπενζεμά\nΚίτρινες: 77′ Γκαρσία, 90′ Γεράι\nΚόκκινη: 89′ Μιλιτάο\nΡεάλ Μαδρίτης (Αντσελότι): Κουρτουά, Μιλιτάο, Αλάμπα, Μεντί, Λούκας(91′ Νάτσο), Κρόος, Μόντριτς, Καζεμίρο, Βινίσιους(86′ Μαρσέλο), Ροντρίγκο(64′ Βαλβέρδε), Μπενζεμά\nΑθλέτικ Μπιλμπάο (Μαρθελίνο): Σιμόν, Ντε Μάρκος, Γεράι, Μαρτίνεθ, Μπαλενθιάγα( 58′ Μπερτσίτσε), Μπερενγκέρ (46′ Ν. Γουίλιαμς), Γκαρθία, Θαράγα (58′ Βέσγκα), Μουνιαΐν (81′ Σεράνο), Σάνσετ (58′ Γκαρσία), Ι. Γουίλιαμς\nAthletic Bilbaobilbaoreal madridsuper cupsupercopaΑθλέτικ ΜπιλμπάοΜπιλμπαοΡεαλ Μαδριτης


ΤΟ ΣΚΛΑΒΙ: Η Ξένια Καλογεροπολούλου παρουσιάζει το βραβευμένο έργο της 18 χρόνια μετά την πρώτη του παράσταση. Φιλότεχνοι 5-105 ετών κλείστε θέση στο Θέατρο Πόρτα. - Θέατρο\nΑρχική > What's HOT > Θέατρο > ΤΟ ΣΚΛΑΒΙ: Η Ξένια Καλογεροπολούλου παρουσιάζει το βραβευμένο έργο της 18 χρόνια μετά την πρώτη του παράσταση. Φιλότεχνοι 5-105 ετών κλείστε θέση στο Θέατρο Πόρτα.\nΉταν η χρονιά του «μιλένιουμ» όταν το Σκλαβί, το καινούριο τότε έργο της Ξένιας Καλογεροπούλου ανέβηκε στο Θέατρο Πόρτα σε σκηνοθεσία Θωμά Μοσχόπουλου με μεγάλη επιτυχία καλλιτεχνική και εμπορική. Η φήμη του συνεχίστηκε μέσα από την εκδοτική επιτυχία του κειμένου, αλλά και τις διεθνείς μεταφράσεις του, τις απανωτές βραβεύσεις του και την επιτυχία των τραγουδιών της παράστασης, τα οποία έγραψαν ο συνθέτης Νίκος Κυπουργός και η στιχουργός Λίνα Νικολακοπούλου.\nΔεκαοκτώ χρόνια μετά την πρώτη του εμφάνιση στο κοινό, το θρυλικό Σκλαβί της Ξένιας Καλογεροπούλου, επέστρεψε στο ΠΟΡΤΑ, σε συν-σκηνοθεσία Θωμά Μοσχόπουλου και Σοφίας Πάσχου ως ένα ξανα-διάβασμα του έργου. Οι παλιές ρίζες, η θρυλική παράσταση του 2000, μπολιάζεται με νέους χυμούς και νέους εξαιρετικούς ηθοποιούς κοντά στους παλιούς και έμπειρους ενώ ο Θωμάς Μοσχόπουλος συνυπογράφει τη σκηνοθεσία με την στενή συνεργάτιδα του ίδιου και του ΠΟΡΤΑ, Σοφία Πάσχου.\nΤο Σκλαβί βασίζεται στο ομώνυμο συμιακό παραμύθι. Τοποθετείται σε μια εποχή όπου «οι άλλες χώρες ήταν ακόμη μακρινές, που τα βιβλία τa’ γράφαν με το χέρι και που οι μέρες δεν περνούσαν τόσο γρήγορα».\nΤο συμιακό παραμύθι «Σκλαβί» περιλαμβάνεται στη συλλογή «Παραμύθια του λαού μας», (επιμέλεια Γιώργος Ιωάννου) καθώς και στον τόμο «Το Φιδόδεντρο», που έχει επιμεληθεί ο Κώστας Καφαντάρης.\nΚυριακή 11:00 & 15.00\nΕισιτήρια: Γενική είσοδος: 10 ευρώ. Ανέργων, άνω των 65, ομαδικό (άνω των 10 ατόμων): 8 ευρώ


Face the discordances – Face Reality\nFace the discordances\n5Ιαν. 2017 5 Ιαν. 2017\nΖούμε ζωές γρήγορες, άλλοι γεμάτες, άλλοι άδειες, άλλοι περισσότερο αγχωτικές και αγχωμένες με κοινό σημείο των περισσότερων -αν όχι όλων- όμως, την αστοχία υλικού στο κουμπί του fast forward που μας κάνει να ζούμε σε ρυθμούς double bass (https://www.youtube.com/watch?v=vsTsLW28d8A) του Dave του Lombardo.\nΚαι δεν μπορώ να πω, μια χαρά είναι το thrash metal – ή μάλλον όχι, ας είμαι ειλικρινής, το thrush metal γ@μ@ει – αλλά έχει δύο αντικειμενικά ελαττώματα:\nΑφενός δεν είναι για πολύ. Ούτε να το ακούσεις για πολύ μπορείς, ούτε να παίξεις πολύ χωρίς να κουραστείς σε σημείο εξάντλησης. Αφεταίρου είναι κάποιες φορές υπερβολικά γρήγορο. Τόσο γρήγορο που όμορφες νότες και εμπνεύσεις μεγάλων μουσικών χάνονται χάρην της ορμής και της ταχύτητας, γίνονται θυσία στην ανάγκη για ενέργεια και γκάζι.\nΟ χείμμαρος του ρυθμού του, μπορεί να είναι ζωογόνος για το είδος, αλλά παρασέρνει τα πάντα στο πέρασμα του.Η ένταση υπερκαλύπτει ό,τι άλλο αξίζει με την ίδια επιδεξιότητα που κουκουλώνει και ό,τι ίσως δεν αξίζει τόσο και αν το απομόνωνες θα έχανες πάσα ιδέα για το κομμάτι.Όταν σταματά σε κάνει να αισθάνεσαι ένα κενό και να ζητάς ασυναίσθητα κι άλλο. Δεν θυμάσαι αν αυτό που άκουσες ήταν καλό, κακό, μέτριο. Δεν έχει σημασία, τον ρυθμό ψάχνεις.\nΕίναι ακριβώς ο ίδιος ρυθμός πάνω στον οποίο κινούνται οι ζωές των περισσότερων από εμάς. Κι έχει ακριβώς τα ίδια αποτελέσματα! Κάποιες φορές μας κάνει να προσπερνάμε, στην φούρια να ζήσουμε, πράγματα που έχουν αξία, άλλες πάλι – ίσως τις περισσότερες – να χάνουμε πράγματα που υπάρχουν στις ζωές μας και χαλούν την αρμονία και την μελωδικότητά τους.\nΠαραφωνίες που αν τις “ακούγαμε” μόνες τους, χωρίς τον δυνατό ρυθμό να μας παρασέρνει θα αναφωνούσαμε ως άλλος Ιάσων Τριανταφυλλίδης: “Σου βγάζω τγία, λυπάμαι δεν περνάς στον επόμενο γύρω” και θα δείχναμε ευγενικά την έξοδο.\nΠαραφωνίες που παρότι φαινομενικά δεν μας ενοχλούν, υπάρχουν. Μένουν, συσσωρεύονται, και το χειρότερο; Συνηθίζονται και κάνουν το “μουσικό μας αισθητήριο” να χτυπά απανωτά low records, θεωρώντας “μουσική” τα φάλτσα που προσπαθούν να κάνουν voiceover στης ζωής μας τα κομμάτια. Το παίρνει κι αυτό ο ρυθμός και το πάει… Χείμαρρος που παρασέρνει και καλύπτει τα πάντα στον χτύπο του.\nΗ ζωή βέβαια δεν είναι ένα και μοναδικό thrash κομμάτι, είναι ολόκληρο cd, χωρίς repeat, με το shuffle ενεργοποιημένο και τα κομμάτια να αλλάζουν και να διαδέχονται το ένα το άλλο.Παρόμοια συνήθως, αλλά διαφορετικά και σίγουρα με κενό μεταξύ τους. Μικρό ή μεγάλο δεν έχει σημασία, σημασία έχει ότι στα κενά αυτά, οι παραφωνίες μένουν μόνες τους, το αυτί ηρεμεί, ο ρυθμός μας αφήνει λίγο στην πραγματικότητα και αντιλαμβάνεται το μέγεθος της ασχήμιας τους.\nΚάποιοι από μας πατούν το play για να ξεκινήσει το συντομότερο το επόμενο κομμάτι αφήνοντας στον ρυθμό να κάνει την “βρώμικη” δουλειά. Κάποιοι άλλοι πάλι, πιο απαιτητικοί, πατούν pause και δεν ξεκινούν το επόμενο κομμάτι αν δεν τις κάνουν να πάψουν ώστε να το απολαύσουν όπως του πρέπει.\nΑν ανήκεις στους δεύτερους,σε αγαπώ και ταυτόχρονα σε ζηλεύω. Είσαι μερακλής της μουσικής και της ζωής. Από αυτούς που απολαμβάνουν τα κομμάτια της ζωής τους ένα προς ένα και δεν εξαρτώνται από τον ρυθμό. Αφήνονται και ζουν σε αυτόν, αλλά δεν εξαρτώνται. Αυτούς που μπορούν ανά πάσα στιγμή να αποχωριστούν το thrash που τόσο αγαπούν για χάρη μιας υπέροχης μελωδικής μπαλάντας χωρίς να υπάρχει τίποτα που να μπορεί να τους χαλάσει την μαγεία του κομματιού.\nΑν ανήκεις στους πρώτους πάλι, κάτι κάπου έχεις πιάσει λάθος φιλαράκι. Γιατί σε ρωτώ κι απάντησε μου με το χέρι στην καρδιά: Τι γίνεται αν σπάσει ο διάβολος το ποδάρι του και μετά το thrash ακολουθεί μπαλάντα; Πώς μπορείς να την απολαύσεις μέσα σε τόσα φάλτσα; Δυναμώνεις την ένταση, πιέζεις στα αυτιά σου τα ακουστικά, αρχίζεις να την τραγουδάς κι ο ίδιος ως άλλη Vada στο my girl, αλλά οι μπαλάντες έχουν συνήθως παύσεις και χαμηλά σε ένταση σημεία. Αυτό το “πάνω κάτω” είναι μέρος της ομορφιάς τους!!!\nΟι επιλογές σου φίλε μου, δεν θα σου πω ψέμματα, δεν είναι εύκολες και δεν είναι και πολλές. Για την ακρίβεια είναι οι εξής δύο:\nΉ αφήνεις για λίγο την μπαλάντα σου, έως ότου κάνεις τα φάλτσα να σκάσουν επιτέλους, με την ελπίδα πως όταν επιστρέψεις σε αυτήν δεν θα έχει τελειώσει ή απλά πατάς skip ελπίζοντας το επόμενο κομμάτι να είναι πάλι thrash για να κάνει ο ρυθμός την δουλειά του.\nΞέρω, δεν είσαι και πολύ του ρίσκου θα μου πεις, δεν σε πάει, όποτε ρίσκαρες έχασες κι έτσι θα πας με το δεύτερο. Όμως αλήθεια, σκέψου λίγο, πού ρισκάρεις περισσότερο; Κι αν πατώντας το Skip παίξει πάλι μπαλάντα; Πάλι skip; Και το μεθεπόμενο; Skip και πάλι;\nΣκέψου όλα τα cd που έχεις ακούσει στην ζωή σου. Υπήρχε έστω κι ένα που όλα του τα κομμάτια ήταν top; Ακόμα και στο καλύτερο υπήρχαν δύο τρία κομμάτια που ξεχώριζαν. Ήταν τα αγαπημένα σου! Πόσα skip νομίζεις σε παίρνει να κάνεις;\nΠόσα “γαμάτα” κομμάτια να έχει το cd της ζωής σου άραγε; Κανείς δεν ξέρει.Το μόνο σίγουρο είναι ότι δεν πρόκειται ούτε εσύ να μάθεις αν αντί να κάνεις τα φάλτσα να σκάσουν συνεχίσεις να πατάς skip ψάχνοντας κομμάτι που απλά θα τα κάνει να μην ενοχλούν!\nΑ, και το ότι το Skip είναι μόνο για το πλυντήριο !!!\nPublished by facerealityfriends\nΔείτε όλα τα άρθρα του/της facerealityfriends\nΠροηγούμενο Για ποια γαμοαγάπη μου μιλάς\nΕπόμενη Δεν τελειώνει εδώ\nΠαράθεμα: Δεν τελειώνει εδώ – Face Reality


«Του ΦΟΔΣΑ το πανηγύρι» ! - Ilia.news\n«Του ΦΟΔΣΑ το πανηγύρι» !\n«Βαθαίνει» και άλλο το ρήγμα Αντωνακόπουλου – Λυμπέρη!\n«Εκρηκτικό» αναμένεται το κλίμα στην πρώτη συνεδρίαση του ΦΟΔΣΑ, το απόγευμα της Τετάρτης, όπου ο δήμαρχος Πύργου κ. Τάκης Αντωνακόπουλος θα «κονταροχτυπηθεί» με τον δήμαρχο Ήλιδας κ. Γιάννη Λυμπέρη για την προεδρεία του Φορέα. Η σχέση ανάμεσα στους δύο ισχυρούς άντρες βρίσκεται… σε τεντωμένοι σχοινί και η αιτία; Η χωροθέτηση της Τριανταφυλλιάς, θέμα που άνοιξε ο δήμαρχος Πύργου κ. Τάκης Αντωνακόπουλος αναθέτοντας μάλιστα την οριστική λύση αυτού του ζητήματος που αποτελεί… «κόκκινη γραμμή» ανάμεσα στους δύο δήμους, στον έγκριτο νομικό Θοδωρή Αντωνόπουλο.\nΟ κ. Αντωνακόπουλος «άνοιξε» το ζήτημα της χωροθέτησης της Τριανταφυλλιάς στην προσπάθειά του να μειώσει το κόστος της διαχείρισης των απορριμμάτων του δήμου του, μέσω της διεκδίκησης καλύτερων ανταποδοτικών, πόσο μάλλον από τη στιγμή που η μονάδα επεξεργασίας των απορριμμάτων βρίσκεται εντός των ορίων του δήμου Πύργου και συγκεκριμένα εντός της Τοπικής Κοινότητας Κορυφής.\nΜάλιστα ο δήμος Πύργου έχει στη «φαρέτρα» των επιχειρημάτων του μια σειρά από χάρτες και έγγραφα από επίσημες υπηρεσίες και αρχές που αποδεικνύουν τη θέση του, όμως, αντίστοιχα έγγραφα και χάρτες εμφανίζει και η πλευρά του δήμου Ήλιδας…\nΤο θέμα φυσικά δεν είναι καινούργιο καθώς όλοι θυμόμαστε στην αρχή της θητείας των προηγούμενων δημοτικών αρχών την άγρια «κόντρα» του δημάρχου Πύργου Γαβρίλη Λιατσή και του δημάρχου Ήλιδας Χρήστου Χριστοδουλόπουλου, όταν τα απορριμματοφόρα του δήμου Πύργου επιχείρησαν να αδειάσουν στο οικόπεδο της Αγίας Ξένης, ακριβώς δίπλα από τον ΧΥΤΥ και πριν αυτός ανοίξει. Η προσπάθεια αυτή τότε απετράπη αλλά η λειτουργία τελικά του ΧΥΤΥ, έβαλε (προσωρινά απ’ ότι αποδεικνύεται) τέλος στη διαμάχη.\nΣτην Πράξη Μίσθωσης Ακινήτου αναφέρετε ότι ανήκει στην Τοπική κοινότητα Κορυφής Δημοτικής κοινότητας Ιάρδανου.\nΟ Γιάννης Λυμπέρης Απαντάει με τα εξής\n«Πρόχειρο και επιπόλαιο, αυτό που προσπαθεί να πετύχει ο κ. Αντωνακόπουλος, ενόψει της εκλογικής διαδικασίας στο ΦοΔΣΑ» δήλωσε ο Δήμαρχος Ήλιδας.\n«Διαχρονικά, οι Δήμαρχοι της Ηλείας, σέβονταν το γεγονός ότι οι κάτοικοι της Αμαλιάδας βλέπουν την Τριανταφυλλιά και «ηθικῷ δικαίῳ» μας έδωσαν την ευθύνη για την κατασκευή του ολοκληρωμένου συστήματος διαχείρισης των απορριμμάτων».\nΕν αναμονή λοιπόν της συνέχειας, τόσο από τη νομική διερεύνηση του δήμου Πύργου, όσο και από τις εκλογές της Τετάρτης αλλά και όλων γενικά των εξελίξεων!


Κορονοϊός – Εμβολιασμός εφήβων: Ξεκινά για παιδιά από 15 έως 17 ετών - News Facts\nΑρχική Ελλάδα Κορονοϊός – Εμβολιασμός εφήβων: Ξεκινά για παιδιά από 15 έως 17 ετών\nΚορονοϊός – Εμβολιασμός εφήβων: Ξεκινά για παιδιά από 15 έως 17 ετών\nΜέσα στην επόμενη εβδομάδα αναμένεται να ανοίξει η πλατφόρμα για τον εμβολιασμό κατά του κορονοϊού των εφήβων από 15 έως 17 ετών, όπως σημείωσε η Μαρία Θεοδωρίδου κατά τη διάρκεια της απογευματινής ενημέρωσης για την πορεία των εμβολιασμών στη χώρα. Όπως τόνισε, η Εθνική Επιτροπή εμβολιασμών άναψε το «πράσινο φως» για τα εμβόλια σε εφήβους αλλά μόνο με γονική συναίνεση.\nΑπό την πλευρά του ο γενικός γραμματέας Πρωτοβάθμιας Φροντίδας Υγείας Μάριος Θεμιστοκλέους τόνισε ότι την επόμενη εβδομάδα ανοίγει η πλατφόρμα για να εμβολιαστεί κατά της covid-19, η ηλικιακή ομάδα 15-17 ετών, δηλαδή τα παιδιά που γεννήθηκαν μετά την 1η Ιανουαρίου 2006. Ανέφερε μάλιστα ότι την επόμενη Δευτέρα θα δοθούν οδηγίες για το πως θα κλείνονται τα ραντεβού εμβολιασμού και πως θα εξασφαλιστεί η συναίνεση των γονέων και κηδεμόνων.\nΌπως ανακοίνωσε η Πρόεδρος της Εθνικής Επιτροπής Εμβολιασμών κυρία Θεοδωρίδου, έπειτα από την εξέταση των δεδομένων που ισχύουν σε παγκόσμιο επίπεδο, τα μέλη της επιτροπής έκριναν ότι είναι οφέλιμο να εμβολιαστούν στη χώρα μας οι έφηβοι από 15 έως 17 ετών, καθώς τα παιδιά της συγκεκριμένης ηλικίας έχουν πιθανότητες να νοσήσουν από κορονοϊό. Παράλληλα, έρευνες έχουν δείξει ότι λόγω της εξωσχολικής τους δραστηριότητας μεταδίδουν στο περιβάλλον τους με μεγαλύτερη συχνότητα τον κορονοϊό.\nΟ εμβολιασμός θα πρόσφερε προστασία στα παιδιά με υποκείμενα νοσήματα\nΤο καλοκαίρι επισκιάζεται από την απειλητική μετάλλαξη Δέλτα, που φέρνει αλλαγή των δεδομένων, ανέφερε η πρόεδρος της Εθνικής Επιτροπής Εμβολιασμών. Ως προς την βαρύτητα της νόσου, είναι ακόμα νωρίς να πούμε αν είναι ήπια ή όχι. Το σίγουρο είναι ότι είναι πιο μεταδοτική, δήλωσε.\nΣχετικά με την προστασία από τη μετάλλαξη Δέλτα, τόνισε ότι και τα τέσσερα διαθέσιμα εμβόλια είναι αποτελεσματικά σε υψηλό ποσοστό. Η προστασία με μία δόση είναι μόνο 33% και άρα είναι σημαντικό να γίνουν και οι δύο δόσεις είπε η κ. Θεοδωρίδου, τονίζοντας παράλληλα ότι πρέπει να τηρούνται και τα μέτρα προστασίας. Ο πληθυσμός που παραμένει ανεμβολίαστος, είναι άτομα κάτω των 18 ετών σημείωσε και πρόσθεσε πως τα παιδιά και οι έφηβοι έχουν μικρό, αλλά υπαρκτό κίνδυνο νόσησης.\nΞεκινά ο εμβολιασμός σε απομακρυσμένες περιοχές\nΟ κ. Θεμιστοκλέους είπε επίσης ότι την τετάρτη ξεκινάει από την Κρήτη ο εμβολιασμός πολιτών σε απομακρυσμένες περιοχές. Υπογράμμισε μάλιστα ότι αυτή τι στιγμή υπάρχουν αρκετά διαθέσιμα ραντεβού απ΄όλα τα εμβόλια, λέγοντας μάλιστα χαρακτηριστικά ότι τις τελευταίες 7 μέρες περισσότεροι από 200.000 πολίτες έχουν κλείσει το ραντεβού τους.\nΕπίσης, ανέφερε ότι αναρτήθηκε στον ιστότοπο emvolio.gov.gr η πρόσκληση στους ιδιώτες γιατρούς ώστε να συμμετάσχουν στο πρόγραμμα του εμβολιασμού κατ οίκον των ατόμων με σοβαρή αναπηρία.\nΠροηγούμενο άρθροΙδανική πρεμιέρα για το θέατρο Σκιών στις γειτονιές – ΦΩΤΟ\nΕπόμενο άρθρο«Καυτό» το δεύτερο εξάμηνο για την κυβέρνηση


GMT + 7: Να έχουμε Θεό, πρώτα τα λεφτά!!!\nΝα έχουμε Θεό, πρώτα τα λεφτά!!!\nΠοιος θα τολμούσε να πει ότι τα χρήματα φέρνουν πάντα ευτυχία; Ποιος θα τολμούσε να πει ότι η δόξα φέρνει πάντοτε ευχαρίστηση; Ποιος θα τολμούσε να πει ότι η τύχη επηρεάζει πάντα θετικά τη ζωή μας;\nΑν συνδυάζαμε όλα τα παραπάνω άραγε η ζωή μας θα ήταν ανέμελη, γεμάτη χαρά και αισιοδοξία; Φυσικά και όχι.\nΤο απαραίτητο συστατικό για μια φυσιολογική ζωή είναι η «καλή» υγεία.\nΜε το να είσαι υγιής μπορείς να κάνεις τα πάντα στη ζωή σου, χωρίς νεύρα, γκρίνια, ματαιοδοξία.\nΈχοντας μια καλή υγεία όλα τα υπόλοιπα μπαίνουν στο κατάλληλο μονοπάτι και με υπομονή έρχονται προς όφελος του καθενός.\nΤο χειρότερο για τον ίδιο μας τον εαυτό είναι να μη θεωρήσουμε δεδομένη την καλή υγειά.\nΑν γίνει αυτό δυστυχώς ξεφεύγουμε από το φυσιολογικό και δρούμε εις βάρος του ίδιου μας του εαυτού κάνοντας καταχρήσεις ή και διάφορα άλλα που ίσως στο μέλλον αποβούν μοιραία.\nΚαι γιατί το λέω αυτό; Ο ανθρώπινος οργανισμός «θυμάται», δεν ξεχνά.\nΣίγουρα στις μέρες μας αρκετοί συνάνθρωποι μας έχουν προβλήματα με την υγεία τους. Άλλοι τα θεωρούν σοβαρά και τους παίρνει από κάτω, άλλοι τα σοβαρά, ίσως να μη τα θεωρούν, και τόσο σοβαρά, και τα βλέπουν με θετικό μάτι.\nΟ καθένας, ανάλογα με το τί περνάει, δυστυχώς μονάχα αυτός το ξέρει και κανένας άλλος.\nΠαρακολουθώντας εδώ και πολλά χρόνια το αγαπημένο μου άθλημα το ποδόσφαιρο, κατά καιρούς έχω δει και έχω ακούσει για τραυματισμούς που ανατρίχιαζε όλο μου το κορμί. Πότε δε φαντάστηκα ή μάλλον δεν ήθελα να φανταστώ ότι κάποιος φίλος θα μπορούσε να πάθει κάτι τέτοιο.\nΤελικά εκείνο το κρακ που ακούστηκε πριν από μισό και παραπάνω χρόνο με έκανε να αναθεωρήσω και να καταλάβω πόσο σημαντικό πράμα είναι να είσαι υγιείς. Όχι μόνο για να μπορείς να αθληθείς αλλά για να μπορείς να κάνεις πράγματα στη καθημερινή σου ζωή που πριν τα θεωρούσες απολύτως φυσιολογικά.\nΔε θα ξεχάσω τη στιγμή που περνώντας από μία διάβαση σκέφτηκα ότι αν περνούσε κάποιος έστω και με λίγα χιλιόμετρα δεν θα μπορούσα να αντιδράσω.\nΊσως από κάποιους δε θα θεωρείται και τόσο σοβαρό. Το σέβομαι, ασφαλώς και υπάρχουν περιπτώσεις για κάποιους πολύ πιο ακραίες και δε θα ήθελα να μπω στη διαδικασία να τις περιγράψω.\nΌπως είπα και παραπάνω ο καθένας ξέρει τί περνάει και κανείς άλλος.\nΕγώ το μόνο που θα ήθελα να πω είναι ότι η υγεία είναι το Α και το Ω στη ζωή, ας μην επαναπαυόμαστε και θεωρούμε δεδομένη την φυσιολογική ζωή, να παλεύουμε καθημερινά για μια καλύτερη ΥΓΕΙΑ.\nΚλείνοντας σας μεταφέρω μια φράση που μου είπε κάποτε ένας πολύ δικός μου άνθρωπος: Η ζωή είναι λίγη. Για αυτό γευτείτε την όσο πιο όμορφα γίνετε πάντα με υγεία.\nΥΓ : Παιχταράδες του ΑΟ Θεσπιακού, εύχομαι η φετινή χρονιά να είναι απολύτως επιτυχημένη σε όλους τους τομείς, χωρίς τραυματισμούς και με υγεία πάνω από όλα!!!\nΣας ακροάστηκε ο Bill10\nΑστόχησε ο/η GMT κατά τις 5:05 μ.μ.\nGMT 26 Αυγούστου 2010 - 5:29 μ.μ.\nΔιαβάζοντας το κείμενο σου σκέφτηκα αμέσως το εξής:\nΈπαθες μια ρήξη χιαστών και πραγματικά είσαι ψυχολογικά ταλαιπωρημένος. Πολύ λογικό και ανθρώπινο.\nΑπλά να σκεφτούμε αυτούς τους καργιόληδες που παρκάρουν σε διαβάσεις για ΑΜΕΑ. Ρώτησε κανείς από αυτούς πως νοιώθουν αυτοί οι άνθρωποι;\nΦαντάσου πώς νοιώθουν...\nυ.γ.: Δεν προσπαθώ να μικρύνω τον πόνο σου. Γιατί έχω κρατήσει χέρι 2,5 μήνες κρεμασμένο και ξέρω κάπως. Απλά το πάω αλλού.\nΦΙΡΜΑ 27 Αυγούστου 2010 - 12:47 μ.μ.\nΔιαβάζοντας το κείμενο σου σκέφτηκα άλλη μια φορά πόσο εύκολα γίνεται δύσκολη η ζωή μας...Ουσιαστικά είμαστε όλοι ίδιοι κ άνισοι μπροστά στα τερτίπια της καθημερινότητας...πολλές φορές η ζωή φαίνεται άδικη αλλά θέλω να πιστεύω ότι στο τέλος του βιβλίου μας ο επίλογος θα είναι επιεικής μαζι μας...Επειδή βάρυνε λίγο το κλίμα...\nΥ.Γ.Φίλε, καλορίζικος...Ξέρεις εσύ...


«Μια χώρα δυο αιώνες μετά» με ελεύθερη είσοδος στο Κηποθέατρο - PrevezaNews.gr\n21. Σεπτεμβρίου 2021, 09:04\nΜια διαφορετική θεατρική παράσταση για το 1821\nNews Room26 Ιουλίου, 2021 14:180\nΜια “ανατρεπτική” θεατρική παράσταση θα έχει την ευκαιρία να παρακολουθήσει το κοινό της Πρέβεζας την Δευτέρα 2 Αυγούστου στο Δημοτικό Κηποθέατρο “Γιάννης Ρίτσος” και ώρα 21.00” με ελεύθερη είσοδο.\nΠρόκειται για το έργο του Ανδρέα Φλουράκη “Μια χώρα δύο αιώνες μετά” σε σκηνοθεσία Ρουμπίνης Μοσχοχωρίτη μια συμπαραγωγή του Φεστιβάλ Δωδώνης, του ΔΗΠΕΘΕ Κοζάνης και της ομάδας Anima σε συνδιοργάνωση του Δήμου Πρέβεζας και του Φεστιβάλ Δωδώνης.\nΜάλιστα είναι η παράσταση με την οποία θα ανοίξει την Τετάρτη η αυλαία του 5ου Φεστιβάλ Δωδώνης.\nΠοιοι είναι οι ήρωες του χθες και ποιοι του σήμερα; Τι πιστεύουν οι σημερινοί νέοι ότι είναι; Τι είναι η Xάρτα του Ρήγα; Γιατί δεν ζωγράφισε την Σφαγή της Χίου ένας Έλληνας ζωγράφος;\nΥπάρχουν πολλοί Θούριοι; Ποιος σχεδίασε την ελληνική σημαία; Τι άκουγε ο Σολωμός από τον βράχο της Ζακύνθου εκτός από τους κανονιοβολισμούς του Μεσολογγίου; Μήπως ο Βύρωνας ήρθε στην Ελλάδα για τουρισμό; Εκτός από την Μπουμπουλίνα και τη Μαντώ υπήρχαν άλλες επαναστάτριες; Γιατί κρυβόταν ο Κάλβος; Τι γλώσσες μιλούσαν οι Έλληνες τότε και τι τώρα; Τι έχει γίνει σε αυτή τη χώρα τα τελευταία διακόσια χρόνια;\nTo καινούργιο έργο του Ανδρέα Φλουράκη (μετά το «Θέλω μια χώρα») μιλάει με μαύρο χιούμορ για το πώς οι σημερινοί Έλληνες διαχειρίζονται τη νεότερη ιστορία τους αλλά και για το πώς την δημιουργούν.\nΤελευταία ενημέρωση 26 Ιουλίου 2021 14:18:09 από News Room\nπροηγούμενοΑλ.Τσίπρας: Η κυβέρνηση δεν διστάζει να θέσει σε διακινδύνευση το δημόσιο συμφέρον\nεπόμενοΣτις 20-22 Αυγούστου το 10ο “3on3 Τουρνουά Μπάσκετ Πρέβεζας“


ΔΙΚΤΥΟΥΡΓΟΣ ΜΑΚΕΔΩΝ Θερμός διπλωματικός χειμώνας | ΔΙΚΤΥΟΥΡΓΟΣ ΜΑΚΕΔΩΝ\nΘερμός διπλωματικός χειμώνας\nΗ κοινή πολιτική θέση των περισσότερων κομμάτων συγκλίνει ως προς το θέμα της ονομασίας της ΠΓΔΜ. Σύνθετη ονομασία που θα ισχύει έναντι όλων.\nΜε πρόσχημα την σχεδόν ανύπαρκτη ρωσική επιρροή στα βαλκάνια , ένα μύθευμα που είναι πλήρως αποδεκτό από την φιλοατλαντική πολιτική ηγεσία του ελληνικού Υπουργείου Εξωτερικών, οι ΗΠΑ και οι μεγάλες χώρες της ΕΕ, Γερμανία, Γαλλία, Ιταλία αλλά και μικρότερες αυξάνουν με ταχύτητα τις διεργασίες για την ευρωατλανική ενσωμάτωση των χωρών των δυτικών βαλκανίων. Οι κινήσεις αυτές φέρνουν την Ελλάδα σε δύσκολη θέση καθώς έχει ανοιχτά προβλήματα με την ΠΓΔΜ και την Αλβανία.\nΗ Ελλάδα, η Βουλγαρία και η Ρουμανία είναι πλήρως ενσωματωμένες στα ευρωατλαντικά όργανα και δόγματα. Η ΠΓΔΜ υπό τη νέα κυβέρνηση είναι απολύτως ελεγχόμενη από τις ΗΠΑ, όπως και η Αλβανία. Η Σερβία διατηρεί καλές σχέσεις με τη Μόσχα, κυρίως οικονομικές, αλλά αυτό οφείλεται στους ελιγμούς των Ευρωπαίων που καθυστερούν την ευρωπαική της προοπτική πιέζοντας για αναγνώριση του Κοσσόβου . Το Κόσσοβο και η ΠΓΔΜ δεν έχουν χαράξει σύνορα ακόμη, όχι με ευθύνη της Ρωσίας φυσικά, ούτε ευθύνεται η Μόσχα για τα σχέδια της Μεγάλης Αλβανίας. Η Βοσνία –Ερζεγοβίνη είναι απολύτως ελεγχόμενη από την πάσης φύσεως βοήθεια της ΕΕ και των ΗΠΑ, στην ουσία όμως είναι ένα κράτος –ζόμπι και γι αυτό βεβαίως δεν ευθύνεται η Ρωσία. Προς τι λοιπόν όλη αυτή η φασαρία;\nΕίναι πολύ απλό. Κάποιοι στις ΗΠΑ επιμένουν στην όξυνση των σχέσεων με τη Ρωσία γιατί θέλουν έναν εχθρό για τα σχέδιά τους, κυρίως την στοίχιση της Ευρώπης. Η διπλωματική και πολιτική επιρροή, αν συνδυαστεί και με τις αφόρητες πιέσεις για πλήρη ενεργειακή απεξάρτηση από τη Μόσχα και την στροφή στο αμερικανικό αέριο, είναι προφανές γιατί εντείνονται οι πιέσεις και η πολεμική κατά της Ρωσίας. Ως ένα βαθμό οι ΗΠΑ εξάγουν στην Ευρώπη την εσωτερική αντιπαράθεση με επίκεντρο τη Ρωσία.\nΜε αστείες διαρροές περί όξυνσης των σχέσεων Ελλάδας –Ρωσίας ο υπουργός Εξωτερικών Ν. Κοτζιάς ευθυγραμμίζει απόλυτα την εξωτερική πολιτική της χώρας με τις ΗΠΑ.\nΕίναι ο ίδιος ΥΠΕΞ και η ίδια κυβέρνηση που ωρύονταν για παράδειγμα κατά των κυρώσεων στη Ρωσία γιατί δεν παράγουν αποτέλεσμα και τώρα δήθεν ενοχλείται επειδή Ρώσοι βουλευτές από την Κριμαία θα ήταν ομοτράπεζοι Ελλήνων. Είναι ο ίδιος ΥΠΕΞ που κάθεται στο ίδιο τραπέζι με τους Τουρκοκύπριους για να λύσει το Κυπριακό, είναι ο ίδιος που περιφέρεται στην Κρήτη με τον Τούρκο ομόλογό του η χώρα του οποίου κατέχει το 37% της Κύπρου. Eίναι ο ίδιος υπουργός που αποκαλεί μεγάλο πολιτικό τον Ερντογάν, τον άνθρωπο που αμφισβητεί έμπρακτα το νομικό καθεστώς του Αιγαίου, την συνθήκη της Λωζάνης, που οδηγεί την Τουρκία σε δικτατορία αλλά τον καλεί στην Αθήνα! Είναι ο ίδιος που επίσης διασκεδάζει στην Κρήτη με τον Αλβανό ομόλογό του , η κυβέρνηση του οποίου αναρτά χάρτες με την μισή Ελλάδα αλβανική. Πολυδιάστατο τέλμα…\nΗ Ελλάδα, σε λίγες εβδομάδες θα βρεθεί στη δίνη έντονων διπλωματικών διεργασιών που αφορούν τις διαπραγματεύσεις για την ονομασία της ΠΓΔΜ και την έκθεση προόδου της Κομισιόν για την ευρωπαική προοπτική της Αλβανίας. Στην πορεία η κυβέρνηση και κυρίως ο ΥΠΕΞ θα βρεθούν εντελώς μόνοι.\nΣτις 11 Δεκεμβρίου ο μεσολαβητής Μάθιου Νίμιτς και οι διαπραγματευτές Βασιλάκης και Ναουμόφσκι θα συναντηθούν στη Νέα Υόρκη, όπου θα δοθεί το εναρκτήριο λάκτισμα για τις συνομιλίες που θα διαρκέσουν μέχρι τις αρχές καλοκαιριού. Οι ΗΠΑ, το ΝΑΤΟ γενικότερα και οι μεγάλες χώρες θέλουν λύση και ένταξη της ΠΓΔΜ στη Συμμαχία στην Σύνοδο Κορυφής του Ιουλίου, άρα δεν είναι καλό το θέμα να φθάσει μέχρι το καλοκαίρι. Η Επιτροπή θα είναι θετική στην ευρωπαική προοπτική της Αλβανίας, οπότε θα υπάρξει νέα ήττα ή βέτο. Πολλά τα διλήμματα αλλά το αλβανικό θα μας απασχολήσει σε άλλο σημείωμα.\nΗ κοινή πολιτική θέση των περισσότερων κομμάτων συγκλίνει ως προς το θέμα της ονομασίας της ΠΓΔΜ. Σύνθετη ονομασία που θα ισχύει έναντι όλων. Αυτό σημαίνει ότι η νέα συμφωνία θα πρέπει να αντικαταστήσει την συνταγματική ονομασία «Δημοκρατία της Μακεδονίας» και αυτό γίνεται με αναθεώρηση του συντάγματος. Υπάρχουν κάποιες εκτιμήσεις ότι δεν αποκλείεται, αν οι συνομιλίες οδηγηθούν σε τέλμα, η ίδια η ΠΓΔΜ να καταθέσει μια ονομασία στον ΟΗΕ δηλώνοντας ότι επιλύεται το πρόβλημα και να ζητήσει επίσημα την ένταξη στο ΝΑΤΟ. Οπότε στην Αθήνα η κυβέρνηση θα τρίξει επικίνδυνα.\nΜε βάση τις υπάρχουσες πληροφορίες, η ελληνική κυβέρνηση δεν είναι καθόλου σαφές ότι θέτει αυστηρά έτσι το όλο θέμα, δηλαδή μια ονομασία για κάθε χρήση. Επίσης, οι ΗΠΑ δεν πολυενδιαφέρονται για erga omnes, αλλά για μια συμφωνία για να τελειώσει το όλο ζήτημα. Την ονομασία Άνω Μακεδονία δεν την θέλει η Βουλγαρία, δεν την θέλουν και πολλοί στην Ελλάδα. Η ονομασία Νέα Μακεδονία, ουσιαστικά το πακέτο Πινέιρο επανέρχονται στο προσκήνιο ως η καλύτερη λύση γιατί η Νέα Μακεδονία την αποσυνδέει από την ιστορική Μακεδονία. Αλλά το όλο ζήτημα δεν εξαντλείται εκεί. Υπάρχουν και άλλες εκκρεμότητες και διαδικασίες.\nΥπάρχει το ερώτημα αν υπάρξει συμφωνία για διπλή ονομασία, δηλαδή ένα όνομα για διεθνείς σχέσεις και το συνταγματικό. Στην Ελλάδα αυτό δεν γίνεται δεκτό.\nΥπάρχει όμως και το θέμα του αλυτρωτισμού. Αυτό μπορεί να αντιμετωπιστεί εν μέρει με την επίλυση της εκκρεμότητας της ονομασίας , αφετέρου δε με ρητές , ίσως και συνταγματικές δεσμεύσεις. Ωστόσο ο αλυτρωτισμός είναι ιδέα και για να αντιμετωπιστεί ριζικά απαιτείται πολιτική βούληση, ανάπτυξη, καλές διμερείς σχέσεις και απομόνωση των εκφραστών του.\nΤρίτο σημείο των διαπραγματεύσεων για το οποίο προς το παρόν ουδείς συζητά, είναι αν το θέμα της ονομασίας θα συζητηθεί μεμονωμένα από τα ζητήματα γλώσσας έθνους, εμπορικών ονομασιών. Δηλαδή αν όλα αυτά θα είναι πακέτο ή θα συζητηθεί μόνο η ονομασία προκειμένου η ΠΓΔΜ να ενταχθεί στο ΝΑΤΟ και τα υπόλοιπα θα συζητηθούν στην πορεία. Το ζήτημα των εμπορικών ονομασιών είναι ζωτικό για χιλιάδες επιχειρήσεις στη Βόρειο Ελλάδα που παράγουν εκατοντάδες προιόντα π.χ. Μακεδονικό Χαλβά , κρασί κλπ γιατί είναι προφανές ότι θα γίνει μύλος στην περίπτωση που η ΠΓΔΜ θα έχει το δικαίωμα και θα το έχει κατά κάποιο τρόπο να ονοματίζει «μακεδονικά» τα προιόντα της.\nΠαρασκήνιο με ΑΝΕΛ\nΚατά συνέπεια, αν και όταν υπάρξει συμφωνία συνολική η βουλή θα κληθεί να την ψηφίσει , ώστε η Ενδιάμεση Συμφωνία να μετατραπεί σε συνολική. Αυτό δεν είναι βέβαιο ότι μπορεί να γίνει αν υπάρξει συμφωνία μόνο για το όνομα και όχι για τα υπόλοιπα προαναφερθέντα ζητήματα εκτός και αν ομονοήσουν όλα τα κόμματα. Αν όχι , είναι εύκολο για την αντιπολίτευση να αρνηθεί να ψηφίσει μισή συμφωνία.\nΣύμφωνα με πληροφορίες, σε μείζον ζήτημα θα αναχθεί η στάση των ΑΝΕΛ. Αν ο Καμμένος θα τηρήσει τις δεσμεύσεις του περί καταψήφισης αν υπάρχει η λέξη Μακεδονία στην ονομασία-που θα υπάρχει- ή θα ψηφίσει. Έγκυρες πηγές αναφέρουν ότι σε μια προσέγγιση που έκαναν οι ΗΠΑ πρότειναν στον Καμμένο να τηρήσει στάση αποχής, ώστε να ψηφιστεί η συμφωνία από τα άλλα κόμματα. Εκεί, κατά τις πληροφορίες φαίνεται να αντέδρασε η ΝΔ που δεν θέλει να προσφέρει οδό διαφυγής στους ΑΝΕΛ και τον ΣΥΡΙΖΑ, ακόμη και αν πιεστεί από Ευρωπαίους και Αμερικανούς. Για τη ΝΔ το παν είναι να φύγει η κυβέρνηση , αλλά και αυτή η στάση δεν θα είναι χωρίς συνέπειες για την αντιπολίτευση. Θα δούμε όμως τι θα κάνουν τα άλλα κόμματα.\nΚατά τις προβλέψεις λοιπόν, θα υπάρξει πολιτική ένταση τους επόμενους μήνες, αν η ΝΔ ίσως και το ΠΑΣΟΚ θεωρήσουν το θέμα αυτό ως ευκαιρία να πέσει η κυβέρνηση, χωρίς να είναι βέβαιο ότι θα τα καταφέρουν. Ταυτόχρονα όμως, είναι πολύ πιθανό η κυβέρνηση να βρεθεί προ αδιεξόδου. Η νέα κυβέρνηση των Σκοπίων είναι καλά διαβασμένη, κινείται με καλό σχεδιασμό στις ΗΠΑ και την ΕΕ, σε πλήρη αντίθεση με την ελληνική κυβέρνηση που εξαντλεί την πολιτική της στην κατασκευή θεωριών που δεν έχουν κανένα αντίκρισμα απέναντι των ωμή διπλωματία της εποχής μας.


Σετ Μεγεθυντικός Φακός&Λαβίδα | kleidas.gr\nΣετ Μεγεθυντικός Φακός&Λαβίδα\nΚωδικός προϊόντος: LER2777\nΕξερευνήστε τον κόσμο γύρω σας χρησιμοποιώντας τον πλαστικό μεγεθυντικό φακό και τη λαβίδα. Σε διάφορα χρώματα. O φακός έχει εργονομική λαβή και μπορεί να σταθεί και μόνος του για την τοποθέτηση αντικειμένων από κάτω. Ιδανικό δώρο για μικρούς εξερευνητές!!! Μήκος λαβίδας: 15cm Μήκος φακού: 20cm


ΤΑ 21 ΜΥΣΤΙΚΑ ΤΗΣ ΕΠΙΤΥΧΑΣ ΤΩΝ ΑΥΤΟΔΗΜΙΟΥΡΓΗΤΩΝ ΕΚΑΤΟΜΜΥΡΙΟΥΧΩΝ -Brian Tracy (ΘΕΣΙΣ) - Christianbook.gr\nΤα 21 μυστικά της επιτυχίας των αυτοδημιούργητων εκατομμυριούχων -Brian Tracy (ΘΕΣΙΣ). Μάθετε πώς διάφοροι συνηθισμένοι άνθρωποι επιτυγχάνουν ασυνήθιστα οικονομικά αποτελέσματα! Αυτό το συναρπαστικό βιβλίο παρέχει μια πρακτική, βήμα προς βήμα μέθοδο για να γίνετε εκατομμυριούχοι -από όπου και αν ξεκινάτε σήμερα. Θα μάθετε πώς να θέτετε στόχους, να καταστρώνετε σχέδια και να οργανώνετε τον εαυτό σας, ώστε να αποκτάτε περισσότερα από όσα πραγματικά επιθυμείτε στη ζωή σας.\n78 σελίδες. 11,00/ 6,50€ (41%)


ΜΑΝΟΣ ΣΤΕΦΑΝΙΔΗΣ: Μαντινάδα και Ποτάμι\nΑπ' τα Χανιά ξεκίνησες\nόμοιος με Βενιζέλο\nκαι την πατρίδα έσωσες\nέτσι, με το “έτσι θέλω”!\nΠιθανή μαντινάδα που θα γράψει ο Σμαραγδής για τον Σταύρο οψέποτε...\nΆλλη παραλλαγή της ίδιας ιδέας:\nόπως ο Λευτεράκης\nκαι το “Ποτάμι” κύλησε\nκι όλοι σε αγαπάμε!\nΤην έκανα πιο άτεχνη για να μοιάζει περισσότερο με το στιλ του ποιητή.\nΜε όλα αυτά θέλω να δείξω πόσο καλές είναι οι επιλογές Σαμαρά: Από Μπαλτάκο σε Σμαραγδή και από Κακαβά (τον αναπληρωτή διευθυντή του Εθνικού Αρχαιολογικού Μουσείου) σε Λαμπράκη-Πλάκα (την αιωνόβια διευθύντρια της κλειστής, για πάρα πολύ δυστυχώς, Εθνικής Πινακοθήκης).\nΠιο συγκεκριμένα: ΔΕΝ έπρεπε ν' αρχίσουν έργα για επιπλέον όροφο στην Πινακοθήκη επειδή το κτήριο του '60 είναι θεμελιωμένο πάνω στον Ιλισσό και έχει τεράστιο, στατικό πρόβλημα. Το ξέραμε από τότε και γι αυτό οι μελετητές (Μυλωνάς, Φατούρος, Αντωνακάκηδες) δεν το αποπεράτωσαν.\nΣήμερα, παρά τους μεγαλεπίβολους σχεδιασμούς κατάλαβαν ότι η δαπάνη που απαιτείται θα είναι πολύ πιο μεγάλη της προϋπολογισμένης. Ζήσε Μάη μου! Δηλαδή θα χρειαστεί κι άλλο ΕΣΠΑ συν τη χορηγία του Ιδρύματος Νιάρχου. Συμπέρασμα: Η μεγαλομανία της κ. Μαρίνας μάς αποστερεί την Πινακοθήκη. Ή, αλλιώς, το “Ποτάμι” του Θεοδωράκη περνάει από κάτω!\nΥΓ. 1 Τι έχει γίνει με τον κλεμμένο Πικάσο και τον Μοντριάν; Το ρωτώ εγώ γιατί οι σεμνοί δημοσιογράφοι του ΣΚΑΪ απέφυγαν να το ρωτήσουν όταν τις προάλλες η κ. Μαρίνα τους ξεδίπλωνε γλαφυρά το ζακχαρόπηκτο όραμά της για το μέλλον.\nΥΓ. 2 Ευτυχώς που μας πέτυχε το κτήριο του ΕΜΣΤ, στο πρώην κολοβωμένο ΦΙΞ. Αναιβαίνοντας τη Συγγρού βλέπει κανείς την αδρή και λιτή μορφολογία του Ζεννέτου. Κατεβαίνοντας τη Χαμοστέρνας, χαίρεται το αθάνατο ελληνικό ρουστίκ και το στιλ Αράχοβας με τις ένθετες, διακοσμητικές, κίτρινες πέτρες! Sic! Μπορεί το μουσείο να μοιάζει με σάντουιτς λόγω συμβιβασμών, η κόκκινη, όμως, είσοδός του είναι όλα τα λεφτά. Τρέμε Frank Gehry και Μπιλμπάο! Η Αθήνα πλέον διαθέτει το ασκημότερο, δηλαδή το πιο αμήχανο, που θα πει το πιο δειλό, μουσείο μοντέρνας τέχνης στο κόσμο.\nΥΓ.3 Όχι, για την εξίσου αιωνόβια διευθύντρια του ΕΜΣΤ δεν ευθύνεται ο Σαμαράς αλλά ο αντιπρόεδρός του, ο κ. Βενιζέλος, ο εισηγητής του “Πολιτισμού των Πολιτισμών” αν ενθυμείστθε οι μεγαλύτεροι.\nΥΓ. 4 Κι άλλη παγκόσμια πρωτοτυπία: Το μουσείο το στήνει μόνη της η διευθύντρια χωρίς καλλιτεχνική επιτροπή και λοιπούς ενοχλητικούς επιμελητές. Το τι θα παρουσιάσει το ξέρει μόνο ο Θεός, ο Παναγιωτόπουλος (αυτός ο ημίθεος), η κα Σάλλα (σύζυγος του πραγματικού θεού) και η ψυχή της...\nΥΓ. 5 Για την άλλη κορυφαία επιλογή του Χατζάκη στο Εθνικό θα τα πούμε άλλη φορά.\nΥΓ. 6 Δείτε οπωσδήποτε την ταινία animation “Από τη Γη στη Σελήνη” του Άγγελου Σπάρταλη και χαρείτε τις μυθικές φωνές του Σαββόπουλου, του Ψαραντώνη, του Βακούση κλπ. Πρόκειται για μια προσπάθεια géniale που παντρεύει τη ζωγραφική με το σινεμά και ελληνικό μας τρόπο με την διεθνή αβαντγκάρντ. Και το κυριότερο: Όλοι δούλεψαν αφιλοκερδώς, η ταινία είναι κυριολεκτικά χειροποίητη και ωστόσο λάμπει έστω και αν δεν έχει χορηγηθεί από κάποια τράπεζα ή δεν στηρίζεται από το ΥΠΠΟ. Στοίχημα: Ο Σπάρταλης δεν θα εκτίθεται στο ΕΜΣΤ. Απλώς θα εκθέτει τους υπεύθυνούς του. Επειδή η σύγχονη τέχνη μας μοιάζει συχνά μ' ένα βουβό ποτάμι που τρέχει ανεξέλεγκτο κυριολεκτικά κάτω από τα πόδια των “επισήμων” και των “ειδικών”.


Masters of Photography: August Sander - iFocus\nΟ August Sander γεννήθηκε στο Herdorf της επαρχίας του Ρήνου, στις 17 Νοεμβρίου 1876. Η οικογένειά του απείχε από το να είναι ευκατάστατη. Ο πατέρας του ήταν ξυλουργός, και δούλευε για λογαριασμό εταιρείας εξόρυξης. Ο ίδιος ο August, εγκατέλειψε το σχολείο στα δεκατέσσερα για να εργαστεί στην διαχείριση αποβλήτων της ίδιας εταιρείας. Εκεί γνώρισε τον φωτογράφο της εταιρείας, και αυτή η γνωριμία, (που τον είχε συνεπάρει, όπως γράφει ο ίδιος), θα καθόριζε το μέλλον του.\nΚατά τη διάρκεια της στρατιωτικής του θητείας, από το 1897 ως το 1899, εργάστηκε ως βοηθός φωτογράφου, ενώ ταυτόχρονα έκανε και δικές του φωτογραφικές δουλειές. Αργότερα, προσελήφθη ως υπεύθυνος φωτογραφικού στούντιο στην Αυστρία, που ειδικευόταν στις εμπορικές φωτογραφίες προϊόντων. Το 1909 αναλαμβάνει τη διεύθυνση φωτογραφικού στούντιο (του οποίου αργότερα γίνεται ιδιοκτήτης) στην Κολωνία, με ειδίκευση στο πορτραίτο. Μέχρι στιγμής, η πορεία του Sander δεν παρουσιάζει τίποτα το αξιοσημείωτο, ακόμη και με τα σημερινά δεδομένα.\nΉταν, ωστόσο, ένας εξαιρετικά ευφυής άνθρωπος. Έχοντας σχετικά μικρή τυπική παιδεία, ο Sander βυθίζεται στην λογοτεχνία και την τέχνη και, σε μικρό χρονικό διάστημα, γνωρίζεται με την πολιτιστική σκηνή της Κολωνίας. Εκθέτει δουλειά του σε μικρές, αλλά διεθνείς ομαδικές εκθέσεις (salon) κερδίζοντας αρκετά βραβεία. Όμως το 1911, και ενόσω ήταν πλήρως απασχολημένος με τις καθημερινές, επαγγελματικές δραστηριότητες του στούντιο του, αρχίζει να σχεδιάζει ένα μεγάλο και φιλόδοξο project, που έμελλε να γίνει το έργο της ζωής του.\nΕίναι αλήθεια, αν και όχι τόσο διαδεδομένη, πως πολλοί φωτογράφοι, προκειμένου να δουλέψουν συγκεντρωμένα, θέτουν στον εαυτό τους προσωπικά projects. Είτε αντιλαμβάνονται τη φωτογραφία ως καριέρα είτε ως τρόπο ζωής, αυτός ο τρόπος εργασίας είναι ο πιο αποτελεσματικός όσον αφορά στην εστίαση της σκέψης και του βλέμματος. Τα παραδείγματα από την ιστορία της φωτογραφίας είναι πολλά, ωστόσο κανένας δεν συνέλαβε ένα project τέτοιας κλίμακας και έκτασης όπως αυτό του Sander.\nΤο σχέδιό του Sander ήταν να τεκμηριώσει, να καταγράψει και να φωτογραφήσει το σύνολό του γερμανικού πληθυσμού ανά τάξη και επάγγελμα. Θα το έκανε χωρίζοντας το γιγαντιαίων διαστάσεων project, σε επτά διακριτούς τομείς: ο Αγρότης, ο Επιχειρηματίας, η Γυναίκα, Τάξεις και Επαγγέλματα, οι Καλλιτέχνες, η Πόλη, οι Έσχατοι των Ανθρώπων (κατηγορία που θα συμπεριλάμβανε τους «απόκληρους» της κοινωνίας: τυφλούς, ανάπηρους, έγκλειστους, άστεγους, κλπ.). Σ’ αυτό το πλαίσιο, ο Sander φωτογράφησε επαγγελματίες, αστικές οικογένειες, αγρότες, μαθητές, βετεράνους του πολέμου, σκηνές δρόμου, ανθρώπους του τσίρκου, ζητιάνους και … ναζί.\nΤο μεγαλειώδες έργο έλαβε τον τίτλο: «Άνθρωποι του 20ου αιώνα» και θα αποτελείτο από πάνω από 600 φωτογραφίες. Όμως, δεν ολοκληρώθηκε ποτέ, ούτε δημοσιεύτηκαν όλες οι φωτογραφίες κατά τη διάρκεια της ζωής του.\nΣε σχεδόν κάθε φωτογραφία, ο Sander έβαζε τον φωτογραφούμενο απλώς να κοιτάει τον φακό της μεγάλης του μηχανής. Επέτρεπε στα θέματά του να «μιλήσουν» για τον εαυτό τους με μια ήσυχη αξιοπρέπεια. Έτσι, οι φωτογραφίες του δεν σχολιάζουν και δεν εκφέρουν προσωπική γνώμη. Υπό αυτό το πρίσμα, η δουλειά του θα μπορούσε να χαρακτηριστεί αντικειμενική. Ο κάθε ένας, αριστοκράτης ή ζητιάνος, αναγνωρίζεται, θεωρείται και φωτογραφίζεται με τον ίδιο σεβασμό. Ο Sander δεν εξυψώνει τα θέματά του, (όπως π.χ. ο Yusuf Karsh στις φωτογραφίες του της δεκαετίας του ’50), ούτε τα υποβιβάζει ή διακωμωδεί (όπως π.χ. συνήθιζε να κάνει ο Martin Parr σε κάποιες φωτογραφίες του το ’80 και το ’90).\nΌταν οι φωτογραφίες του Sander παρουσιάστηκαν για πρώτη φορά στην Καλλιτεχνική Ένωση Κολωνίας, ο ίδιος δήλωνε:\n«Τίποτα δεν φαινόταν πιο κατάλληλο για μένα από το να καταγράψω, μέσω της φωτογραφίας, μια εικόνα της εποχής μας απολύτως αληθινή και πιστή στην φύση της ... προκειμένου να δούμε την αλήθεια, θα πρέπει να είμαστε σε θέση να την αντέξουμε … είτε είναι υπέρ μας είτε όχι … έτσι, επιτρέψτε μου να είμαι ειλικρινής, και να πω την αλήθεια για την εποχή μας και τους ανθρώπους της.»\nΟ Sander δεν είχε χορηγούς, οποιουδήποτε είδους. Έπρεπε να υπομείνει τις στερήσεις που έφερε η ύφεση του 1920 στη Γερμανία, καθώς και την έχθρα των ναζί, οι οποίοι κατέστρεψαν τις εκτυπωτικές μήτρες και τα φιλμ από το πρώτο του βιβλίο «Πρόσωπα της εποχής μας» (εκδ. 1929), το οποίο αποτελείτο από 60 φωτογραφίες, και ήταν μέρος αυτού που επρόκειτο να είναι η τελική παρουσίαση του project, γιατί θεωρούσαν πως η προσέγγιση του Sander δεν παρουσίαζε τον γερμανικό λαό ως κυρίαρχη φυλή, όπως εκείνοι ήθελαν να επιβάλουν.\nΑπό τότε, πολλά έχουν ειπωθεί και γραφτεί για την «αντικειμενική» προσέγγιση του Sander, την «ποιητική» ή «καλλιτεχνική» αξία του. Το έργο του έχει χαρακτηριστεί ως τυπολογία, με την κυριολεκτική έννοια της λέξης. Δηλαδή, υπό την έννοια ότι είναι μια διαδικασία καταγραφής ομοειδών στοιχείων σε κατάλογο. Κάποιες φορές μας γνωστοποιεί το όνομα κι άλλες την κοινωνική θέση ή το επάγγελμα (γραμματέας, στρατηγός, εκπαιδευτής σκύλων, κλπ.), όμως χάρη στην ιδιοφυΐα του Sander, παραμένουν αποπροσωποποιημένοι. Ωστόσο, δεν μπορούμε να ορίσουμε το έργο του ως «φωτογραφική τυπολογία» με την έννοια που έχουμε μάθει να αντιλαμβανόμαστε τον όρο από την περίφημη Σχολή του Düsseldorf των Becher, οι οποίοι φωτογράφιζαν μετρητές αερίων, μηχανές περιέλιξης, δεξαμενές νερού, κ.ο.κ, με τον ίδιο, επαναλαμβανόμενο τρόπο. Σχολή, η οποία επεκτάθηκε και στο πορτραίτο με τους Thomas Ruff και Rineke Dijkstra, των οποίων τα μεταμοντέρνα, ανέκφραστα, σχεδόν αναισθητοποιημένα πορτραίτα (ή, καλύτερα, «μελέτες προσώπων»), είχαν, και συνεχίζουν να έχουν, μια εξαιρετικά ανθεκτική επιρροή στους καλλιτέχνες φωτογράφους.\nΟι φωτογραφίες του Sander, και ιδιαίτερα αυτές όπου τοποθετεί το θέμα του μπροστά από ένα απλό λευκό φόντο, χωρίς καμία άλλη οπτική πληροφορία, εκτός ίσως από μια υπόνοια σκιάς, μπορεί να μοιάζουν ψυχρές σε πρώτη ανάγνωση, και ο ίδιος ο φωτογράφος απαθής. Όμως, θα πρέπει να θυμόμαστε πως αποτελούν μέρος ενός έργου, που στο σύνολό του επιδεικνύει μια κομψή λεπτότητα, ενώ ταυτόχρονα είναι στιβαρό και πολύπλοκο, και τελικά δείχνει μια λεπτή ανθρωπιστική ευαισθησία, από πλευράς του δημιουργού του.\nΣτα πλαίσια ανοιχτής συζήτησης με τον επιμελητή της Scottish National Gallery of Modern Art, κατά τη διάρκεια έκθεσης μέρους του έργου του το 2011, ο εγγονός του Sander, Gerd, δήλωνε:\n« … το θέμα δεν είναι η φωτογραφία, αλλά η ιδέα … στο έργο του Sander το σημαντικό δεν είναι η δημιουργία φωτογραφιών, αλλά η περιγραφή της ιδέας. Και, αν έχει δεχτεί κάποια στιλιστική επιρροή, αυτή είναι από τον Rembrandt όσον αφορά στον χειρισμό του φωτός.»\nΣτη συνέχεια της συζήτησης, και βασιζόμενος σ’ αυτή τη δήλωση, ο επιμελητής δήλωνε πως ο Sander ήταν ένας από τους πρώτους conceptual artists. Κι όμως, κατά τη γνώμη μου, το έργο του Sander αποδεικνύει οπτικά πως δεν υπάρχει ούτε καν ο παραμικρός υπαινιγμός για κάτι τέτοιο. Άλλωστε, όλα τα projects, μικρά ή μεγάλα, δεν είναι αποτέλεσμα μιας αρχικής ιδέας όσο συγκεκριμένη ή ασαφής κι αν είναι; Τούτου λεχθέντος, ο Sander απεχθανόταν τα «θολά και ασαφή» έργα των πικτοριαλιστών, και την εικονογράφηση ιδεών. Ήταν υπέρμαχος της «καθαρής» φωτογραφίας, όπως κι ο Paul Strand στην Αμερική του 1920, και εκφραστής της «Νέας Αντικειμενικότητας» (Neue Sachlichkeit) στη φωτογραφία. Όπως ο ίδιος είχε πει:\n«Δεν απεχθάνομαι τίποτα περισσότερο από αυτές τις γλυκανάλατες φωτογραφίες, τις γεμάτες τρικ, εφέ και βαρετές πόζες.»\nΑντίθετα απ’ ότι θα περίμενε κανείς, το μεγαλύτερο μέρος του έργου δεν είναι λήψεις μέσα στο στούντιο αλλά επί τόπου, συνήθως στον φυσικό χώρο του υποκειμένου (on location). Ο Sander δούλευε με μηχανές μεγάλου φορμά και, κατά κύριο λόγο, έκανε μια ή δυο εκθέσεις για κάθε θέμα. Πράγμα κατανοητό αν σκεφτεί κανείς το βάρος και την αργή διαδικασία που επιβάλει το συγκεκριμένο φορμά.\nΌμως, αναρωτιέται κανείς. Πως είναι δυνατόν, παρά την τεράστια πρόοδο και τα πλεονεκτήματα που έχει προσφέρει η φωτογραφική τεχνολογία τον τελευταίο αιώνα, η καλλιτεχνική ποιότητα των φωτογραφιών να μην έχει βελτιωθεί; Είναι πολύ πιο εύκολο σήμερα από ποτέ, να βγάλει κανείς τεχνικά άψογες φωτογραφίες, σχεδόν επαγγελματικού επιπέδου, κι ο καθένας το κάνει μέχρι ενός ορισμένου σημείου. Κι όμως, ακόμη κοιτάμε με δέος την ομορφιά, την ένταση, το όραμα και την ευφυΐα κάποιων φωτογράφων του περασμένου αιώνα, την καλλιτεχνική ποιότητα των οποίων ακόμη δεν έχουμε καταφέρει να αγγίξουμε.\nΣε ραδιοφωνική του διάλεξη, το 1931, ακούμε τον Sander να λέει:\n«Μπορεί κανείς να κάνει ένα κλικ ή να κάνει μια φωτογραφία. Το να κάνει ένα κλικ, σημαίνει να παίζει με την τύχη, να υπολογίζει ή να βασίζεται σ’ αυτή. Το να κάνει κανείς μια φωτογραφία σημαίνει να δουλεύει με περισυλλογή. Δηλαδή, σημαίνει το να κατανοεί κάτι σε βάθος, ή το να φέρει μια ιδέα από μια ατελή ή περίπλοκη κατάσταση σε άψογη φωτογραφική μορφή … με εργαλεία το βλέμμα, την παρατήρηση και την σκέψη …»\nΑναρωτιέμαι τι θα σκεφτόταν άραγε ο Sander σήμερα, 55 χρόνια μετά τον θάνατό του, για την τεράστια διάδοση της φωτογραφίας, όπου μπορεί κανείς να βγάλει εκατοντάδες φωτογραφίες ενός θέματος, με το ενδεχόμενο πως χωρίς σοβαρή «περισυλλογή», καμία δεν θα είναι καλή;\nΚατά τη γνώμη μου, είναι σίγουρα καλύτερο το κάνει κανείς μια και μόνο φωτογραφία, αποτέλεσμα του «βλέπω, παρατηρώ και σκέπτομαι», παρά εκατοντάδες χωρίς τίποτα απ’ αυτά.


«Punches»: Noah Cyrus και LP σε αναπάντεχη συνεργασία – CFM 99.9 | Ο Σταθμός σε ένταση!\nWritten by Kostas on October 2, 2018\nΤο «Punches» είναι μία εντελώς απροσδόκητη μουσική συνάντηση μεταξύ της Noah Cyrus και της LP.\nΗ Noah Cyrus ξεκίνησε σε νεαρή ηλικία τα πρώτα της βήματα στο χώρο της μουσικής βιομηχανίας προσπαθώντας να δημιουργήσει το δικό της στιλ, χωρίς να μιμηθεί το είδος που εκπροσωπεί η μεγαλύτερη της αδελφή, Miley.\nΗ αρχή έγινε με το ντεμπούτο single της «Make Me (Cry)», ενώ στη συνέχεια ακολούθησε το «Stay Together».\nΚατά καιρούς η νεαρή και αρκετά υποσχόμενη τραγουδίστρια κυκλοφόρησε διάφορα singles, που έκαναν αίσθηση στους μουσικοκριτικούς και δημιούργησαν ένα δυνατό πυρήνα από θαυμαστές, που την οδήγησαν να περιοδεύσει μαζί με την Katy Perry σε ολόκληρες τις Ηνωμένες Πολιτείες.\nΗ Noah Cyrus ήδη μετρά πολλές συνεργασίες με καταξιωμένους καλλιτέχνες (Alan Walker, XXXTentacion, Labrinth, Lil Xan κ.ά.)\nΜετά το χωρισμό της με τον Lil Xan, με τον οποίο ήταν και συνεργάτες, η 18χρονη Αμερικανίδα παρουσίασε το πρώτο της EP. Ο τίτλος αυτού είναι «Good Cry», κυκλοφόρησε στις 21 Σεπτεμβρίου παγκοσμίως και περιλαμβάνει ένα tracklist έξι καινούργιων τραγουδιών.\nΤο αποκορύφωμα του EP γίνεται με το «Punches», που είναι ένα δυναμικό ντουέτο με τη ερμηνεύτρια και τραγουδοποιό LP, γνωστή από την τεράστια επιτυχία «Lost On You».\nΤο φαινόμενο LP -κατά κόσμον Laura Pergolizzi- είναι μία ιδιαίτερη περσόνα, η οποία αποδεικνύει διαρκώς το πολυδιάστατο μεγαλείο ενός καλλιτέχνη.\nTagged as LP Noah Cyrus


Μπαντούνας και Λαγιάκος στον Βύζαντα - Onsports.gr\nΜπαντούνας και Λαγιάκος στον Βύζαντα\nΟ Βύζας Μεγάρων προχώρησε δύο ακόμα προσθήκες με τους Μπαντούνα, Λαγιάκο.\nΗμέρα ενίσχυσης της άμυνας και της επίθεσης ήταν η Τετάρτη (08/02) στον Βύζαντα Μεγάρων. Συγκεκριμένα, ο αμυντικος, Λεωνίδας Λαγιάκος από τον Αθηναϊκό και ο επιθετικός, Γρηγόρης Μπαντούνας από το Αιγάλεω εντάχθηκαν στο ρόστερ.\nΟι «κιτρινόμαυροι» είχαν ρεπό την Τετάρτη και θα επιστρέψουν στις προπονήσεις την Πέμπτη (09/02) στο γήπεδο. Είναι πολύ πιθανό στο πρόγραμμα να πάρουν μέρος και οι Παναγιώτης Κωνσταντόπουλος, Κώστας Κωνσταντόπουλος από το Αιγάλεω.


Εξαγωγές – Εξωστρέφεια\nΗ στροφή στην εξωστρέφεια αποτελούν καίρια επιχειρηματική δίοδο για την βελτίωση της θέσης μιας επιχείρησης και κατά επέκταση των οικονομικών μεγεθών της, με την προϋπόθεση βέβαια οι πραγματοποιηθείσες κινήσεις να γίνονται βάσει στρατηγικού πλάνου το οποίο περιλαμβάνει ορθά μελετημένες κινήσεις.\nΈνα από τα σημαντικότερα προβλήματα που αντιμετωπίζουν οι κυπριακές επιχειρήσεις και κυρίως οι μικρομεσαίες είναι η οργανωμένη διάθεση των προϊόντων και των υπηρεσιών τους τόσο στην εγχώρια όσο και στις διεθνείς αγορές.\nΠολύ συχνά οι κύπριοι παραγωγοί έχουν να απαντήσουν ερωτήσεις όπως τις ακόλουθες:\nΠώς μπορώ να διαθέσω τα προϊόντα μου σε καλές τιμές;\nΠοιες είναι οι κατάλληλες αγορές στις οποίες πρέπει να απευθυνθώ;\nΠώς πρέπει να είναι η συσκευασία του προϊόντος ώστε να είναι ελκυστικό στους ξένους καταναλωτές;\nΠώς μπορώ να προβάλω -προωθήσω τα προϊόντα μου;\nΘα χρειαστώ τη βοήθεια ενός ειδικού ή μήπως είναι καλύτερα να προσπαθήσω μόνος μου;\nΑυτές είναι μερικές από τις ερωτήσεις που ένας επαγγελματίας βρίσκεται αντιμέτωπος να απαντήσει όταν οι εξαγωγές των προϊόντων του αποτελούν διέξοδο για την εταιρεία του.\nΕμείς στην ecan consultants στηρίζουμε την εξωστρέφεια των Κυπριακών επιχειρήσεων και παρέχουμε υποστήριξη με τις εξής μορφές:\nΓενικότερη έρευνα των διεθνών αγορών για την ομάδα προϊόντων που εσείς κατασκευάζετε,\nΠως να ξεκινήσετε τις εξαγωγές σας ,\nΑξιολόγηση εταιρικών δυνατοτήτων.\nΕταιρική ανασκόπηση, εκτίμηση δυνατοτήτων, προσδιορισμός ανταγωνισμού.\nΣχεδιασμός Εξαγωγικής Πολιτικής\nΈρευνα Αγοράς και Διείσδυση στις Διεθνείς Αγορές\nΠροετοιμασία και οργάνωση της παραγωγής σας για εξαγωγικούς σκοπούς.\nΑναδιάρθρωση Τμήματος Εξαγωγών αν υπάρχει\nΚοστολόγηση των προϊόντων που εσείς κατασκευάζετε για εξαγωγικούς σκοπούς.\nΔημιουργία «ταυτότητας» της εταιρείας σας για εξαγωγικούς σκοπούς.\nΠροσαρμογή της επιχείρησης και των προϊόντων στις τοπικές ιδιαιτερότητες των χωρών που θα επιλεγούν για τις εξαγωγές σας\nΣυμβουλευτικές υπηρεσίες σε θέματα αγορών και εξαγωγών.\nΤιμολογιακή πολιτική, διανομή προϊόντος\nΕπιλογή των καταλληλότερων αγορών για εξαγωγές των δικών σας εμπορευμάτων.\nΥποστήριξη συμμετοχής σε εκθέσεις\nΕπιλογή μεθόδου «Εισόδου» στην αγορά που θα επιλεγεί.\nΔιαφήμιση, προώθηση, social media,\nΕύρεση, αξιολόγηση και επιλογή τοπικών πελατών και συνεργατών στις χώρες που έχουν επιλεγεί για τις εξαγωγές σας,\nΕύρεση Προμηθευτών Εξωτερικού\nΕύρεση Κατάλληλων Συνεργατών και Πελατών Εξωτερικού\nΕύρεση Αντιπροσώπων Εξωτερικού\nΒοήθεια σύναψης επιχειρηματικών συμφωνιών με τοπικούς πελάτες ή/και συνεργάτες των εξαγωγών σας\nΑξιολόγηση της Εξαγωγικής Προοπτικής και Αναπροσαρμογή των Εξαγώγιμων Προϊόντων\nΗ συρρίκνωση της εσωτερικής αγοράς και η έλλειψη ρευστότητας αποτελούν απειλές για τη βιωσιμότητα των επιχειρήσεων.\nΗ εξωστρέφεια είναι ίσως η μόνη ουσιαστική διέξοδος από την ασφυκτική κατάσταση που επικρατεί στο επιχειρηματικό περιβάλλον στη «μικρή» χώρα μας\nΗ εξαγωγική δραστηριότητα δεν είναι προνόμιο μόνο των μεγάλων επιχειρήσεων.\nΜε κατάλληλη καθοδήγηση και εκπαίδευση όλες οι επιχειρήσεις μπορούν να επεκτείνουν τις δραστηριότητές τους εκτός συνόρων.\nΗ ecan consultants διαθέτοντας την απαραίτητη εμπειρία ετών δίπλα στον Κύπριο επιχειρηματία, αναλαμβάνει για εσάς όλες τις απαραίτητες διαδικασίες που απαιτούνται ΠΡΙΝ, ΚΑΤΑ και ΜΕΤΑ την «έξοδο» της επιχείρησής σας εκτός Κυπριακών συνόρων.


Ο κόραξ: Ας κράξωμεν\nΑγαπητέ αναγνώστη καλως ήλθες στο ιστολόγιο του κόρακα. Σου υπόσχομαι ότι αυτή είναι η πρώτη και τελευταία καλή κουβέντα που θα διαβάσεις εδώ μέσα. Από αυτή τη στιγμή αρχίζει ανελέητο κράξιμο και ασταμάτητο ξεφωνητό. Σε ποιους τομείς; Σε όλους ανεξαιρέτως. Πολιτική, αθλητικά, καλλιτεχνικά, μουσική, σινεμά, ΜΜΕ, ειδικά tv και φυσικά showbiz! Κράξιμο παντού και για πάντα. Και αυτό είναι δέσμευση.\nΣιγά τα ωά ρε κόρακα θα μου πεις, στο ελλαδιστάν που ζούμε τι πιο εύκολο δηλαδή; Μα δεν υποστήριξα ούτε για μια στιγμή ότι κάνω κάτι δύσκολο ή ότι πρόκειται να επιτελέσω κάποιο δήθεν αξιόλογο έργο. Το άχτι μου θα βγάλω. Και αν θες μπορείς να το κάνεις και εσύ. Από τη στιγμή αυτή απευθύνω ανοιχτή πρόσκληση σε όποιον θέλει να κράξει και να ξεδώσει να το κάνει μέσα από αυτό το blog. Αρκεί όμως, όπως είπαμε, μόνο κράξιμο, μόνο χώσιμο. Οι καλές κουβέντες απαγορεύονται εδώ.\nΦυσικά όλα τα κείμενα θα εκφράζουν άποψη και σχόλιο και σε καμία περίπτωση δεν θα αναπαράγονται τυφλά ειδήσεις, κουτσομπολιά, ψέμματα και ανακρίβειες. Αυτό δεν σημαίνει ότι θα υπάρχει ίχνος αντικειμένικότητας ή ότι θα πρέπει η άποψη πάντα να τεκμηριώνεται. Δεν είμαστε εδώ για να αποδείξουμε ότι είμαστε ειδικοί σε κάποιο ή περισσότερα ζητήματα. Είμαστε εδώ για να αναδείξουμε κάποια από τα κακώς κείμενα της σύγχρονης ελληνικής αλλά γιατί όχι και παγκόσμιας πραγματικότητας με τον δικό μας τρόπο. Είμαστε εδώ για κράξιμο, χώσιμο και ξεφωνητό.\nΑναρτήθηκε από O korax στις 22:56